रानी चटर्जी शूटिंग का दौरान घवाहिल – Anjoria\nअप्रैल 1, 2010 रानी चटर्जी\nभोजपुरी फिल्म साँवरिया आई लव यू का बनारस में हो रहल शूटिंग का दौरान चर्चित अदाकारा रानी चटर्जी घवाहिल हो गइली. सीन का अनुसार बाल्टी में भरल रंग फेंके का दौरान बाल्टिये फेंका गइल आ रानी के माथ फोड़ दिहलस. तुरते उनका के बगल के एगो प्राइवेट अस्पताल ले जाके मरहम पट्टी करवावल गइल आ लवटि के रानी चटर्जी ओह सीन के पूरो कर दिहली.\nनिर्माता शंभू पांडे आ सीबी त्रिपाठी के एह फिल्म में रानी के नायक बाड़न सुपर स्टार विनय आनन्द. रानी के अस्पताल ले जाये में उनकर तेजी देखले बनत रहे. निर्देशक रामपाल सिंह कहलें कि रानी वाकई दिलेर बाड़ी. बतावत चलीं कि रानी भोजपुरी सिनेमा के अइसन अदाकारा हई जे फिल्म दिमाग से बेसी दिल से करेली. एही महीना मुंबई में रीना एस पासी के बनावल फिल्म भईया के ससुरारी में रिलीज होखे जा रहल बा जवना में रानी के अदाकारी जलजला ले आ दी. राजकुमार आर पांडे निर्देशित एह फिल्म में रानी के नायक बारे बिरहा सम्राट विजय लाल यादव. रानी के एगो अउरी फिल्म पायल ओ बन के तइयार बिया जवना के निर्माता जीतेन्द्र प्रताप सिंह, निर्देशक नंद किशोर महतो आ नायक विक्रांत सिंह बाड़न जा.\nकहल जा रहल बा कि एह तीनो फिल्म से रानी के कैरियर अउरी ऊँचाई ध ली.


एक सोंच - Part 3\nदुकान की मुर्गी, दाल बराबर.\nकाटजू के ये कैसे बोल ?\nपी ले, पी ले, ओ मोरी जनता


लक्ष्मण रेखा के डबिंग करत में रो पड़ली गुंजन पन्त – Anjoria\nकलाकार बहुते भावुक होलें आ हर लमहा के ऊ अपने से जोड़ के देखेलें. कबो कबो त खुशी से ओह लोग के आँख भर आवेला. अइसने भइल स्टार नायिका गुंजन पन्त संगे, जब ऊ अपना फिलिम ’लक्षमण रेखा’ क डबिंग करत घरी रो पड़ली. काहें कि एकरा शूटिंग के दौरान उनुका कबो ना लागल रहुवे कि फिलिम अतना बढ़िया बन जाई. खूबसूरत गीत-संगीत से सजल एह फिलिम में गुंजन पन्त एगो नॉन ग्लैमरस किरदार कइले बाड़ी.\nएह बारे में गुंजन पन्त के कहना बा कि कवनो जरूरी नइखे कि हिरोईन हमेशा ग्लैमरसे लउके. हर किरदार में अपना के ढाल लिहले असल अदाकारी होला. कहतारी कि सत्ता आ राजनीति पर बनल ई फिलिम लोग के बहुते नीक लागी.


भोजपुरी लघुकथा : माई किरिया (गणेश जी बागी) - Open Books Online\nभोजपुरी लघुकथा : माई किरिया (गणेश जी बागी)\nPosted by Er. Ganesh Jee "Bagi" on February 9, 2015 at 4:03pm in भोजपुरी साहित्य\nलफुअन के संगत में पड़ कमे उमिर में गुड्डूआ के जुआ क लत लाग गईल. एक महीना बाद संघतिहन के निहोरा प उ डेरात-डेरात फेनु जुआ खेले बईठ गईल. घरे आईल त माई के धियान से देखSलस, माई के तबियत ठीक-ठाक देख ओकरा कुछ संतोष भईल.\nफेनु .... दूसरा, तीसरा आ चउथो दिन जुआ खेलSलस आ घरे आ के माई के धियान से देखSलस, माई एकदमे ठीक रहली उनुका कुछो ना भईल रहे. गुड्डूआ अब बुझ गईल जे उ झूठे डेरात रहे, माई खलिहा डेरवावे खातिर आपन किरिया खियअईले रहली. इ किरिया-उरिया से कुछो ना होला.\nपिछला पोस्ट ==> भोजपुरी लघुकथा : कुक्कुरजात\nPermalink Reply by shwetank gupta on April 30, 2015 at 11:36am\nमुख्य प्रबंधकPermalink Reply by Er. Ganesh Jee "Bagi" on May 1, 2015 at 2:52pm\nआभार स्वेतांक गुप्ता जी.


जे समझदार बा, एजुकेटेड बा, टैलेंटेड बा उ नोकरी करी, बिजनेस करी बाकिर खेती ना करी. हमनी के देश के पहचान गाँव बा बाकिर गाँव में जीये-मरे वाला युवा के जल्दी हाड़े हरदी ना लागी.\nLast Updated: January 19, 2021, 10:09 PM IST\nभारत कृषि प्रधान देश ह बाकिर टू वन जा टू आ टू टू जा फ़ोर वाला जेनरेशन के ई पते नइखे कि गेहूँ आ धान के बाल में का अंतर बा. मुरई आ गाजर जमीन के ऊपर लटकेला कि नीचे. कादो भारत के आत्मा गाँव में बसेला आ भारत के भविष्य ‘यूथ’ शहर में.\nकवनो बाप के मंजूरे नइखे कि ओकर बेटा गाँव में रहो आ खेती-किसानी सीखो. पढ़-लिख गइल बा त गाँव में रहल अउरो गुनाह बा.\nत गाँव में के रही? जे बेकार बा, अनपढ़ बा, लाचार बा आ बेरोजगार बा. त खेती के करी? जे बेकार बा, अनपढ़ बा, लाचार बा आ बेरोजगार बा.\nजे समझदार बा, एजुकेटेड बा, टैलेंटेड बा उ नोकरी करी, बिजनेस करी बाकिर खेती ना करी. हमनी के देश के पहचान गाँव बा बाकिर गाँव में जीये-मरे वाला युवा के जल्दी हाड़े हरदी ना लागी. उ तिलकहरू लोग खातिर तरस के रह जाई.\nसबका पता बा कि आदमी नोट ना खाई. खाई रोटिये. बाकी रोटी पैदा करे वाला सबसे बुरबक, सबसे गँवार. अंडरस्टीमेटेड ...निकम्मा.\nअद्भुत देश बा ई.\nदेश के राजधानी दिल्ली में किसान बिल के लेके लगभग डेढ़ महिना से आन्दोलन चलsता. टीवी प डिबेट चलsता. मामला सुप्रीम कोर्ट तक पहुंचल बा. चारो तरफ खेती-खेती, किसानी-किसानी, किसान बिल के शोर सुनाई देता त हमार ध्यान शहर में भारी बस्ता के बोझ ढोवत लइकन प गइल ह. आपनो बचपन ईयाद आइल ह. जदि गाँव में ना रहल रहितीं त पते ना चलित कि घेंवड़ा छान्ही प फरेला आ कटहर गाछ पर.\nमतलब एजुकेशन में खेती के लेके कवनो सीरियसनेस नइखे भले भारत कृषि प्रधान देश ह.\nएजुकेशन, हेल्थ, राजनीति, सिनेमा, क्राइम सबके कवर करे वाला पत्रकार, अखबार आ टीवी पर कार्यक्रम देखले-सुनले बानी बाकिर ओह सीरियसनेस के साथ खेती के लेके कुछ नइखीं देखले भले भारत कृषि प्रधान देश ह.\nशहर त शहर हम गाँव में भी युवा लोग के पोलिटिक्स, क्रिकेट, सिनेमा प गॉसिप भा बतकही भा डिबेट करत देखले-सुनले बानी बाकिर खेती प ना भले भारत कृषि प्रधान देश ह.\nदेश के आत्मा गांव में बसेला आ किसान के आत्मा दहार, सुखार, पाला भा कर्ज के सामना करत-करत फांसी के फंदा प भले भारत कृषि प्रधान देश ह.\nसाँचो, ई देश कृषि प्रधान ह. लोकतंत्र के मंदिर से हर साल बजट में कृषि क्षेत्र के विकास आ किसान के कल्याण अउर गांव के विकास खातिर लाम-चाकर घोषणा होला, करोड़ो-अरबो में रुपयो आवंटित कइल जाला बाकिर आजो गांव में लइका जवान भइल ना कि दिल्ली, सूरत, पंजाब, मुंबई जाये के तइयारी क लेला. काहे भाई ?\nकबो कहल जात रहे कि -\nघाघ जी कहले रहलें कि खेती सबसे अच्छा काम ह. व्यापार मध्यम ह, नौकरी निषिद्ध ह आ भीख माँगल त सबसे बुरा काम ह.\nत ई सब कब आ कइसे उलट गइल. नोकरी सबसे बढ़िया कब बन गइल जवना के बारे में अक्सर बूढ़-पुरनिया कहेला कि नोकरी माने कुक्कुर के तरह दुम हिलावल.\nका रउरा ई नइखे लागत कि ई नोकरी प्रधान देश हो गइल बा. हर बाप अपना औलाद के नोकरी पावे खातिर पीछे पड़ल बा. बचपन से नोकरे बने खातिर उकसावल, जोश जगावल आ पढ़ावल-लिखावल जाता.\nकबो मैथिली शरण गुप्त जी कहले रहीं कि –\nशिक्षे तुम्हारा नाश हो, जो नौकरी के हित बने\nलेकिन इहाँ त गाँव के गाँव खाली बा. नोकरी खातिर सभे गाँव से शहर का ओर भागल बा आ सरकार सूतल बा आ सूतत रहल बा. धन्य बा ई कृषि प्रधान देश.\nहमरा गजल के कुछ शेर बा–\nसुग्गा बनल ई मनई पिंजड़ा में बा पोसाइल\nशूगर बढ़ल रहत बा, बी.पी. चढ़ल रहत बा\nग़जबे के जॉब बाटे किडनी ले बा डेराइल\nसहमल बा शेर अउरी गीदड़ बा फनफनाइल\nएह सब मजबूरी, विवशता के बाद भी खेती से मोहभंग बा आ नोकरी से मोह.\nध्यान से देखीं. हर दुआर से बैल गायब बाड़न स आ आदमी शहर में जाके कोल्हू के बैल बनल बा. कोरोना काल में ई लोग-बाग के सबसे बेसी एहसास भइल ह.\nसाथहीं शहर में जहर खात-खात ई एहसास भइल ह कि हमनी कि आपन खेतियो खराब कर लेले बानी जा. यूरिया आ पोटास छीट-छीट जहर उगावत बानी जा आ जहरे खात बानी जा.\nबैल गायब त दुआर प गोबर वाला खाद गायब. उ खेती गायब. भारतीय खेती गायब. जैविक खेती गायब. जवना में गोबर गौमूत्र के मिटटी में डलला से करोड़ो सूक्ष्म जीव के पेट भरे, मिट्टी के उर्वरा क्षमता बढ़े आ अमृत पैदा होखे. अब जाके धीरे-धीरे फेर लोग के आँख खुलता, जब छिहत्तर गो बेमारी धरे लागल बा.\nदुनिया के नक्शा प नज़र डालल जाव त उपज के मामला में ब्राजील दुनिया में सबसे अधिका अन्न उपजावे वाला देश बा त इजराइल अपना तकनीक के बल प कम जमीन में अधिका उपज वाला देश. हिंदुस्तान के भी प्रेरणा लेवे के होई. अधिक से अधिक टैलेंट के कृषि में झोंके के होई. एह कृषि प्रधान देश में तकनीक आ वैज्ञानिकता के सबसे बेसी अभाव कृषि के क्षेत्र में हीं बा. कृषि आ पशुपालन एक दूसरा से जुड़ल बा.\nपहिले जब गाय बाछा बियात रहे त परिवार के बुझाव कि घर में एगो सवांग बढ़ गइल बा, बाकिर समय बदलल आ एह सवांग के उपयोगिता खतम होत गइल. ट्रैक्टर के चलन बढ़ल आ बैल के काम खतम हो गइल. नतीजा भइल कि खेत में खादर के बजाय, यूरिया-पोटाश झोंकाइल आ जिनिगी में जहर.\nजिनगी में खुशहाली ले आवे के बा त खेती-किसानी के बारे में गंभीरता से सोचे के होई.\nभोजपुरी कवि विश्वनाथ शैदा जी के एगो गीत बा\nसाँचे किसान हवन तपसी तियागी मेहनत करेलें जीव जान से\nजेठो में जेकरा के खेते में पइबs जब बरसेले आग आसमान से\nदुनिया कायम बा किसान से ...\nएह गीत के लोक गायिका चन्दन तिवारी आपन स्वर देले बाड़ी आ पत्रकार निराला तिवारी बिदेसिया संगीतबद्ध कइले बाड़न.\nगीतकार भोलानाथ गहमरी जी के भी किसान पर एगो गीत बा –\nलेके सुरुजवा किरिनिया के लाली, भोरवा लुटावेली सोनवा के थाली\nमारे टहनिया लहर पुरवइया, पीपरा के पतवा बजावेला ताली\nपनघट-पोखरिया पर झांझर बजेला, बगिया में नाचे बिहान हो\nगोरी झुकी-झुकी काटेली धान...\nएह गीत के लोक गायिका अनुभा राय आपन स्वर देले बाड़ी आ लोकसंगीत मर्मज्ञ अतुल कुमार राय संगीतबद्ध कइले बाड़न.\nएने लोकगायिका संजोली पाण्डेय भी नीरज पाण्डेय के लिखल आ सचिन अमित के संगीतबद्ध कइल किसान गीत गवले बाड़ी जवना के बोल बा - खेतवा में सोहे किसान हो जब लहरे सिवनवा\nउम्मीद कइल जाय कि आवे वाला समय में सरकार जागी, देश जागी आ देश के एक-एक नागरिक जागी आ साँचहूँ सिवान लहरी आ खुशी नाची सबका घर-आँगन में.\n( लेखक मनोज भावुक सुप्रसिद्ध भोजपुरी कवि हैं )


दशहरा भी निकर गओ अंधियारे में | Khabar Lahariya (खबर लहरिया)\nखबर लहरिया » दशहरा भी निकर गओ अंधियारे में\nजिला महोबा, ब्लाक कबरई, कस्बा श्रीनगर। एते लगभग पन्द्रह दिन से ट्रान्सफारमर फुंको परो हे। जभे कि आदमियन ने केऊ दइयां बिजली विभाग में जाके कहो हे, पे कोनऊ सुनवाई नई भई आय। जीसे अंधियारे में रहें खा मजबूर हें।\nजानकी, राजू, रमेश ओर राधेश्याम ने बताओ कि हमाये मोहल्ला के साथे बांस पहाडि़या ओर मनोहर गंज मोहल्ला भी अंधियारे मे डूबे हें। पेहले तो बिजली की कटौती से परेशान रहत हते, पे अब पन्द्रह दिन से हमाई रात की नींद भी हराम हो गई हे। बिजली बिना तो हमाई नौ दुर्गा ओर दशहरा भी अंधियारे में निकर गओ हे। जभे कि केऊ दइयां बिजली विभाग में भी कहो हे, पे कोनऊ सुनवाई नई भई आय।\nश्रीनगर के विद्युत उपगृह के एस.एस.ओ. भागीरथ ने बताओ कि हमे ट्रान्सफारमर फुंके की जानकारी मिली हती।7अक्टूबर 2013 खा ट्रान्सफारमर धराये के लाने हमने महोबा बिजली विभाग में जानकारी भेज दई हती। ओते ट्रान्सफारमर धरा दओ कि नई ईखी जानकारी मोये नइयां। जे.ई. एम.पी. सिंह से बात करी तो ऊने बताओ कि ओते दो तीन मे ट्रान्सफारमर धरा दओ जेहे।


टटका खबर, शुक, जेठ अन्हरिया नवमी बाकी, 2078 विक्रमी – टटका खबर\nकोरोना के कहर में लगातार घटत होखे का चलते काल्हु देश में कोरोना छुताहिल मरीजन के संख्या 13 अप्रैल का बाद के सबसे कम 17 लाख 13 हजार 413 के रहल. हालांकि पिछला तीन दिन से नयका कोरोना छुताहिल मरीजन के संख्या बढ़ रहल बा आ काल्हु 1 लाख 34 हजार 154 के रहल. छुताहिल मरीजन के संख्या में कमी ठीक हो रहल मरीजन के बढ़त संख्यो का चलते बा. 14 मई का बाद से रोज मिलल नया मरीजन का मुकाबिले ठीक होखत मरीजन के संख्या अधिका रहल आवत बा. दुख के बात बा कि अबले3लाख 37 हजार 989 मरीजन कोरोना का चलते आपन जान गँवा चुकल बाड़ें.\nकोरोना के मरीजन में आवत कमी से उछाह में आइल निवेशक आँख कान मूदले लिवाली में लागल बाड़ें. घरेलू बा विदेशी फंडन के भागीदारी बेमतलब जइसन हो गइल बा भारत के नवका निवेशकन का चलते. एह लोग के निवेश शैली अबहीं ले साफ समुझ में नइखे आवत बड़का निवेशकन के. काल्हु 383 अँक चढ़ के सेंसेक्स आ 52232 पर आ 114 अँक चढ़ के निफ्टी 15690.अंक का ऐतिहासिक निशान पर बंद भइल. विदेशी बाजारन में आजु गिरावट के रुख देखत अगर देशो के बाजार में मुनाफा वसूली आ जाव तो अचरज ना होखी. आजु रिजर्व बैंक के रिपोर्टो आवे वाला बा जवना में महँगाई पर ओकर रुख जाने के इँतजार रही निवेशकन के.\nदेश के आर्य़िक माहौल में आवत के एगो संकेत अउर बा देश में स्टार्टअपन के बढ़त संख्या जवन 50 हजार का पार हो गइल बा. देश के हर राज्य में आ 623 जिलन में कम से कम एगो स्टार्ट अप जरुर हो गइल बा. सरकार के कहना बा कि एह स्टार्टअपन से नाहियो त पौने दू लाख नौकरी पैदा भइल बा.\nसीबीएसई बोर्ड का देखादेखी काल्हु उत्तर प्रदेश माध्यमिक शिक्षा परिषद आपन इंटरमीडिएट परीक्षो निरस्त क दिहलसि.\nजौनपुर के चन्दवक इलाका के कछवन गाँव से पुलिस पाँच गो डकैतन के योजना बनावते घरी गिरफ्तार कर लिहलसि. पुलिस देखते एगो भाग निकले में सफल हो गइल.\nकोरोना के कहर में कमी देखत यूपी सरकार आजु शुक से राज्य के सगरी सरकारी अस्पतालन में ओपीडी सेवा शुरू करा दिहल गइल बा.\nकुछ शर्त राखत पटना हाई कोर्ट सवा लाख शिक्षकन के बहाल करे के अनुमति बिहार सरकार के दे दिहले बावे.\nदेवरिया सदर कोतवाली इलाका में कोरोना निर्देशन के लंघन का आरोप में एगो शापिंग मॉल के सीज कर दिहलसि प्रशासन, ओह समय मॉल में नाहियो त चालीस गो कर्मचारी आ डेढ़ सौ गाहक मौजूद रहलें.\nसारण जिला के पानापुर बाजार में बंधन बैंक के शाखा पर धावा बोल के आठ गो डकैत कर्मचारियन के धमका के रसरी से बान्ह दिहलें आ कैश बॉक्स से करीब पौने दू लाख रुपिया लूट ले गइले. एगो दोसर डकैती तरैया इलाका के पचभिंडा गांव के नियरा आइडीएफसी बैंक के ग्राहक सेवा केन्द्र से तीन गो लूटेरा करीब दू लाख रुपिया लूट ले गइलें.\nगोण्डा जिला के खोड़ारे इलाका के रसूलपुर खान गांव में पोखरा से माटी निकालत घरी तीन गो लइकियन आ दू गो लइकन के डूबला से मौत हो गइल. सगरी एके परिवार के रहलें. पहिले एगो लइका के गोड़ बिछलल आ पोखरा में डूबे लागल त ओकरा के बचावत में पारा पारी सातो डूबे लगलें. संजोग से अगल बगल के लोग एहमें से दू गो बचा पवले. आ पाँच गो के मौत हो गइल.\nकौशांबी के करारी इलाका के भैला मकदूमपुर गांव का नियरा एगो सूखल नहर से एगो औरत के लाश बरामद भइल जवना के पहचान नइखे हो सकल.\nसारण के भगवान बाजार इलाका के शिशु पार्क से एगो नवही के लाश बरामद भइल. लाश देख के लागत बा कि ओकर गरदन कवनो धारदार हथियार से काटल गइल बा.\nTags: इंटरमीडिएट परीक्षा, कोरोना, कौशांबी, गोण्डा, जौनपुर, देवरिया, शिक्षक बहाली, शेयर बाजार, सारण, स्टार्ट अप\n«« टटका खबर, बियफे, जेठ अन्हरिया नवमी, 2078 विक्रमी\nटटका खबर, शनीचर, जेठ अन्हरिया दशमी, 2078 विक्रमी »»


नोकिया X Expected Specs, Release Date in India | Digit\nउत्पाद के नाम : Nokia X\nनोकिया X Smartphone4-इंच स्क्रीन IPS LCD Capacitive touchscreen के साथ आवेला, जौना के रेज़ल्यूशन 480 x 800 पिक्सल तथा पिक्सल घनत्व 233 पर इंच बा | फोन 1 Ghz Dual कोर प्रोसेसर से संचालित बा और एकर रैम 512 MB बा. नोकिया X Android 4.1 ओएस पे काम करेला.\nनोकिया X Smartphone February 2014 मे लॉंच भईल रहे|\nफोन Qualcomm Snapdragon S4\nनोकिया X मे कनेक्टिविटी के तरीका बा : ,GPS,HotSpot,\nनोकिया X के कैमरा मे ,,Video Recording लोड बा|\nनोकिया X Price In India Starts From Rs.2000 The best price of नोकिया X is Rs.2000 on Amazon.This Mobile Phones is expected to be available in 4GB variant(s).


बड़की मलिकाईन का कहानी में ट्विस्ट – Anjoria\nMay 27, 2010 बड़की मलकाईन, महुआ टीवी\nभोजपुरी के लोकप्रिय टीवी चैनल महुआ पर देखावल जा रहल डेली सोप बड़की मलकाईन में एगो नया ट्विस्ट आवे वाला बा. बड़की मलकाईन बनल प्रेमा के जिनिगि फेर से रंगीन बने जा रहल बा. उनका माँग में सिन्दूर आ माथ पर सुहाग के टीका फेर टँगाये वाला बा.\nबड़की मलकाईन का पड़ोस में उनका ससुर के एगो पुरान मीत के परिवार गाँव में वापिस लवटि रहल बा. ओहि परिवार के एगो लड़िका बा मयंक जे शहर से एमबीए कर के गाँव के विकास के सपना ले के आइल बा. दुनु परिवार के दोस्ती आगा बढ़त बा आ बड़की मलकाईन के ससुर रामजनक चौधरी एह दोस्ती के रिश्तेदारी में बदल दिहल चाहत बाड़न. ऊ चाहत बाड़े कि उनकर विधवा पतोह के शादी मयंक से हो जाव.\nएह सब से अनजान मयंक आ प्रेमा के मुलाकातो प्यार भरल होत बा आ दुनु मने मने एक दोसरा के चाहे लागत बाड़े. अब सब कुछ सीधा राह धरत लउकत बा बाकिर गाँववाले एह शादी का खिलाफ खड़ा हो जात बाड़े. कुल परिवार के परम्परा का नाम पर एह विधवा विवाह के भरपूर विरोध होत बा. त का रामजनक अपना पतोह के शादी मयंक से करवा पइहें? जाने देखे खातिर देखल करीं बड़की मलकाईन. सोमार से बियफे ले रोज रात नौ बजे से एह शो के प्रसारण महुआ पर कइल जाला.\nश्री कृष्णा अब भोजपुरी में


भोजपुरी शॉर्ट फिल्म धियापूता | जोगीरा\nHome Bhojpuri Film Industry News News in Bhojpuri भोजपुरी शॉर्ट फिल्म धियापूता\nभोजपुरी शॉर्ट फिल्म धियापूता\n“धियापूता” रउवा सबके सोझा बा, धिया पूता भोजपुरी समाज में बेटी बेटा के कहल जाला। बेटी के शुरुवै से कहल जाला कि पराया घरे जाये के बा।\nघर के कवनों काम में चाहे पूजा पाठ में बेटी के महत्व कम हो जाला,जब पतोह आ जायेले, विशेषकर छठ पूजा में व्रत करे के अधिकार परंपरा से बहू के दीहल जाला । एह भोजपुरी लघु फिल्म के माध्यम से हमनी के कहल चाहत बानी जा की बेटी भी माई के व्रत के आगे ले जा सके ले ।\nओइसे त कानूनी तौर पर पिता के उत्तराधिकार में बेटी बराबर के हकदार बाड़ी। भावनात्मक रूप से माई से बेटी के जुड़ाव ढेर होखेला, लेकिन परंपरा में छठ पूजा के व्रत निभावे के उत्तराधिकार बहू के दीहल जाला।\nलेकिन जरूरत पड़ला पर बेटी नईहर, सासुर दूनों घर के परंपरा के सँभार सकेले। अपना माई के छठव्रत भी ओकरा से लेके ओकरा खातिर पूरा कइ सकेले।\nपूरा भोजपुरिया समाज से बिनती बा कि एह फिलिम के आपन सनेह दिहीं। देखीं..आ सभके देखाईं। “पूत अस धियवो दुलरिया..” के भाव-गंगा हर घर में बहे दीं।\n“Dhiya Poota” means Daughter and Son in Bhojpuri. The name itself describes that Daughters are not less than Sons in any aspect. “Chhath Puja” isavery popular festival of India in which people pray to the Sun god both while setting as well as rising.\nThis short film give samessage that daughers can handle all the responsibilities like son including all rituals and festivals like “Chhath Puja” as well.\nChhath puja is belived to beason oriented festival whereaMother can transfer her “Chhath Vrat” to her daugher in law only, and not to her daughter. But with this movie, we’ve tried to break this mindsets thatadaugher can also do Chhath Puja for her Mother and her native.\nEnjoy this short movie which is made with an aim to change the perception of Bhojpuri entertainment inapositive way.\nFilm: Dhiya Poota(धियापूता)\nDirector: Amit Jha (Agnifera)\nStar Cast: Seema Biswas(Bandit Queen fame, Vivah, Half Girl friend, Bhoot), Satyakam Anand(Gangs of Wasseypur fame), Mona Ray(Famous Bhojpuri Actress), Prakash Pandit(Agnifera fame), Raju Upadhyay(Kohbar), Vijaya Soni (Famous TV actress)\nMusic: Sudhakar Snehv(Tute Na Sanehiya Ke Door, Ankhiyon Se Mare Gulel)\nSinger: Megha Sriram Dalton(Bolo Har Har from Shivay, Dheere Dheere, Jiya Lage Na from Talash fame)\nLyrics: Kundan Singh\nDOP: Raju Kaygee(Dar, Chandni, Lamhe, Ziddi, Maa Tujhe Salam)\nपिछला लेखध्रुव गुप्त जी के लिखल भाग दलिदर भाग\nअगिला लेखकल्पना पटवारी जी के गावल छठ के एगो बेहतरीन गीत\nबिग गंगा चैनल पर कॉमेडी शो बगल वाली जान मारेली\nपाण्डेय जगन्नाथ प्रसाद सिंह जी के लिखल भोजपुरी कहानी गुरु-दक्षिणा


सुप्रेरणा सिंह दशहरा इलाहाबाद में मनवली – Anjoria\nसुप्रेरणा सिंह दशहरा इलाहाबाद में मनवली\nमोहक मुस्कान के मल्लिका आ चर्चित अभिनेत्री सुप्रेरणा सिंह एने बहुत दिन बाद अपना इलाहबाद में दशहरा मनावे आइल रहली. लगातार चलत अपना फिलिमन के शूटिंग का चलते ऊ चाहियो के जल्दी जल्दी इलाहाबाद ना आ पावसु. बाकिर अबकी बारी ऊ सगरी काम रोक के इलाहाबाद अइली आ जमके दशहरा के आनंद लिहली.\nजान जाईं कि एह घरी मुंबई में निर्माता-निर्देशक रमाकांत प्रसाद के फिल्म “हिम्मतवाला” में सुप्रेरणा सिंह के अभिनय आ नृत्य के चहुँओर प्रर्शंसा होखत बा. लगातार चार गो फिलिम में सुप्रेरणा सिंह आ विराज भट्ट के रोमांटिक जोड़ी के दर्शक हिट करार दिहले बाड़ें. सुप्रेरणा सिंह के जल्दिए रिलीज होखे वाली फिलिमन में “लड़ब मरते दम तक”, “राम रहीम के नाता”, आ “देस-परदेस” वगैरह बाड़ी सँ.\nदुर्गा प्रसाद मजूमदार, किशन खदरिया आ रमाकांत प्रसाद : तीनो एक संगे


भोजपुरी सितारन के दीवाली – Anjoria\nदीवाली के जश्न हर वर्ग के लोग मनावेला. चाहे ऊ आम होखें भा खास. एह दिने सभे गले मिलेला मिठाई बाँटेला. आम लोग का साथे भोजपुरी फिल्मी दुनिया के सितारा लोगो धूमधाम से दीवाली मनावेला. दीवाली त बीत गइल बाकिर पेश बा दीवाली से पहिले सितारन से भइल बातचीत दीवाली पर.\nयाद आवेला भोजपुरिया दीवाली : मनोज तिवारी\nउत्तर प्रदेश आ बिहार के दीवाली हमरा से भुलइले ना भुलाव. हम आ हमार एगो दोस्त बहुते शैतान रहनी जा. दीवाली का दू दिन पहिलही से हमनी का सड़क पर पटाखा फोड़ल शुरु कर देत रहीं. एह चलते कई बेर हमार पिटाइयो भइल. अब अफसोस एकर रहेला कि अब ई सब शरारत घर का भितरीए करे के होला. हमरा ला दीवाली रोशनी के तेहवार ह जे मन में खुशियन के उजियार भर देले.\nमत छोड़ीं तेज आवाज वाला पटाखा : रिंकू घोष\nहमरा खातिर सबसे यादगार दीवाली ऊ होले जवन हम अपना मम्मी-पापा का साथे मनाइले. पटाखा छोड़त हमनी का बहुते एन्जॉय करीले. हमार परवरिश बेटा का तरह भइल आ हम सबकुछ लड़ीकने का तरह करीहे. हमार मानल ह कि दीवाली का मौका पर तेज आवाज वाला पटाखा छोड़ के पलूशन ना बढ़ावे के चाहीं. एकरा अलावे जरूरत से बेसी लाइटिंगो ना करे चाहीं. एह खास मौका के हम अपना फैमिली का साथे सेलिब्रेट करल सबले बढ़िया समुझीले.\nअबकी का दीवाली पर मां के कमी अखरी : विनय आनंद\nहर आदमी का तरह हमहु दीवाली मनावल कबो ना भुलाईं, मां के हाथ के बनल मिठाई पकवान खाईं सँ आ दोस्तन का साथे मस्ती करी सँ. रात में लक्ष्मी पूजा करे में पूरा परिवार शामिल होखे. अबहियो अपना परिवार का साथ धूम धड़ाका से दीवाली मनाइले बाकिर एह साल माँ के निधन भइला का चलते ना मनाएब. अबकी का दीवाली पर माँ के कमी बहुते अखरी.\nघरे पर एन्जॉय करब : हैदर काजमी\nहमरा खातिर दीवाली दीवाली प्रार्थना करे आ एन्जॉय करे के दिन ह. अबकी के दीवाली हम धूमधाम से सेलिब्रेट करे वाला बानी, पिछला दिने ‘रंगबाज’ में बिजी रहला का चलते अब हम फेस्टिवल एन्जॉय करे का मूड में बानी. दीवाली पर कवनो फिलिम के शूटिंग नइखे होखत. त हम घरे पर रह के फेमिली का साथे एन्जॉय करब. ‘रंगबाज’ के सुपर डुपर हिट होखला के जश्नो मनाएब.\nअबकी के दीवाली मिस करब : गुंजन पंत\nअबहीं त बिहार में बानी आ घर के बहुत मिस करत बानी, जब हमनी के परिवार उत्तरांचल में रहत रहे त ओहिजा के दीवाली के मजा कुछ अउरे रहल. हमनी का कबो लाइटिंग वाला सजावट के इस्तेमाल ना कइनी. परंपरागत तरीका से हमनी का माटी के दिया जरावत रहीं. फूलझड़ी आ अनार हमार पसंदीदा पटाखा रहल. तब नया नया कपड़ा पहिर के लक्ष्मी पूजा करे के अलगे मजा रहे. दीवाली के ते बाते निराला ह.\nफैमिली के साथ सेलिब्रेट करब : संजय पांडे\nहमरा ला बेस्ट दीवाली ऊ होले जवन हम फेमिली का साथ सेलिब्रेट करीलें. तब हम फैमिली का साथ लोनावाला चक जाइलें. एगर कबो दीवाली पर शूटिंग रहल त परिवारे के बोला लिहिलें आ मिल जुल के एन्जॉय करीले आ काम आ मस्ती साथही हो जाला.\nएन्जॉय ठीक, लेकिन सावधानीओ ज़रूरी : राजीव दिनकर\nदीवाली मौज मस्ती के तेहवार ह. एह दिन पटाखे छुड़ावत सावधानी बरते के चाहीं जेहसे कवनो दुर्घटना ना होखो. ई शांति आ भाईचारा के दिन ह एहसे सब भेदभाव भूला के पॉजिटिव एनर्जी का साथ दीवाली मनावल चाहीं,\nअबकी करब जमके एन्जॉय : सीमा सिंह\nदीवाली का दिने हम अपना घर पर पूरा परिवार साथे मिल के पूजा करीलें. सब जगह जगमग होखे, ई हमरा पसंद ह. हालांकि असली रोशनी त हमनी का दिल में होखल चाहीं. हम बहुते फ्रेंडली पर्सन हईं आ एह दिन अपना दोस्तन का साथे खुशी एक्सचेंज करीलें. हर साल हम दीवाली के दौरान शूटिंग, प्रमोशन में बिजी रहीले लेकिन अबकी हम दोस्तन का साथ जमके एन्जॉय करब वइसे कवनो यादगार दीवाली हमरा नइखे.\nताश आ जुआ के नो नो: अनारा गुप्ता\nजब हम अपना फैमिली आ फ्रेंड्स का साथे दीवाली सेलिब्रेट करीले त उहे हमरा ला बेस्ट होले. ई फैमिली का साथ क्वॉलिटी टाइम बितावे के त्योहार ह. हमरा पटाखा छोड़ल पसन्द ना ह, ना ही हम ताश भा जुआ पसंद करीं. वइसे हम मिठाई कम खानी बाकिर दीवाली पर ई बेसी हो जाला.


अनशन करे चलली सीमा सिंह – Anjoria\nFeb 28, 2014 अनशन एक क्रांति, सीमा सिंह\nना ना सीमा कवनो राजनीतिक गोल नइखी ज्वायन कइले ना ही उनुका कवनो दिक्कत परेशानी बा जेकरा चलते उनका अनशन करे के पड़त बा.\nअसल में सीमा सिंह के नयकी फिलिम के नामे ह “अनशन एक क्रांति”. एकर निर्माता हई सुनीता राय.\nएह फिलिम का बारे में सीमा सिंह के कहना बा कि ई कुछ अलगे तरह के फिलिम होखी. एहमें सुनीत राव, प्रियरंजन, अउर अजय यादव मुख्य भुमिका में बाड़ें. आ सबले खास ई कि सीमा सिंह अनशन करत ना लउकीहें आयटम करत जरूर नजर अइहें.


भोजपुरी भासा का मानकीकरन के बेवहारिक आधार ( भाग - ०१ ) - डॉ. जयकान्त सिंह 'जय'\nहरेश्वर राय, अक्तूबर 29, 2021\nसंसार का हर ग्यात भासा के दू खाना में राखल गइल। पहिला - एक केन्द्रीय भासा आ दोसर - बहु केन्द्रीय भासा। एक केन्द्रीय भासा के माने एक मानक रूप के भासा ; जइसे - रूसी, इतालवी, जापानी वगैरह। एह एक मानक रूप वाला भासा के अंगरेजी में मोनोसेंट्रिक लैंग्वेज (Monocentric Language) कहल जाला। बहु केन्द्रीय भासा के माने एक से अधिक मानक रूप वाला भासा ; जइसे - अरबी , फारसी , जर्मन , अंगरेजी वगैरह। एह बहु केन्द्रीय भासा के अंगरेजी में प्लूरिसेंट्रिक लैंग्वेज (Pluricentric Language) कहल जाला।\nई अरबी , फारसी , जर्मन , अंगरेजी वगैरह बहु केन्द्रीय भासा अलग-अलग देसन के उचारन के आधार पर आपन आकार लेवेला ; जइसे - जर्मनी ऑस्ट्रिया का जर्मन के आपन आपन भासा रूप, ब्रिटेन , अमेरिका ऑस्ट्रेलिया वगैरह का अंगरेजी के आपन आपन भासा रूप , पुर्तगाल आ ब्राजील के आपन आपन पुर्तगाली के आपन आपन भासा रूप आदि। अइसे हर देस के आपन भासा रूप भइला से ओह देस खातिर त ओकरा भासिक एकरूपता खातिर ओकर एगो मानक रूप तय त होइबे करेला। कई देस के एके भासा का बहु केन्द्रीय भासा के भासिक रूप के जाने खातिर समुझे से जादे रटे के पड़ेला। काहे कि एह भासा का एके सब्द के रूप दोसरा देस के उच्चारण के हिसाब से बदल जाला। अइसन स्थिति एक केन्द्रीय भासा के सङे उत्पन्न ना होखे।\nकवनो भासा के बोले, लिखे आ पढ़े में एकरूपता, स्थिरता आ बोधगम्यता ले आवे के उदेस से ओकरा मानकीकरन का प्रक्रिया के जरूरत होला। बहुत बड़ भूभाग का एके भासा के कएगो अस्थानीय भासा रूप होला। ओह सब भासा रूप में वर्तमान सामान्य बेवहारिक भासा का तत्वन के बीच समन्वय करत साहित्यिक प्रयोग के आधार पर एगो व्यापक प्रतिनिधि भासा रूप उभर के सामने आवेला। फेर ओह भासा के बेवहारिक आ साहित्यिक भासा रूपन में मेल करावत ओह भासा के ध्वनि प्रकृति आ भाव प्रकृति के अनुरूप ओकर एगो मानक रूप तय कइल जाला। एक तरह से मानकीकरन के प्रक्रिया भासा के विभिन्नता में एकता के साधे के उपक्रम ह। जवना से ओह भासा में स्थिरता, एकरूपता आ बोधगम्यता आवे अउर ऊ प्रतिष्ठा के सङे प्रसार- बिस्तार पा सके।\nभासा बैग्यानिक फर्गुसन एकरा खातिर तीन तरह के उपक्रम बतवले बाड़न- बेवहारिक भासा के लिखल, लिखल भासा के बयाकरन मतलब ओकर सुध आ असुध प्रयोग के तय करे वाला नियम बनावल आ लिखल आ नियम बनावल भासा के शब्द कोस तइयार कइल। ऊ सब्द कोस खाली साहित्यिके भासा के आधार पर ना होके ओकरा में आइल दर्सन, बिग्यान, अध्यात्म, धर्म, सासन, प्रसासन, न्यायालय आदि जुड़ल पारिभासिक सब्दावली के आधार पर तइयार कइल जाला। एह तीनो स्तर पर भासा के एकरूप मानल प्रयोग खातिर ओह भासा के उद्गम सोत के भासा, ओकर ध्वनि प्रकृति आ भाव प्रकृति आ ओकरा विकास यात्रा के दरम्यान ओकरा पर प्रभाव डाले वाली भासा के प्रभाव में आइल कालगत बदलाव के अध्ययन जरूरी होला। काहे कि बिना एह सब पर बिचार कइले ओह भासा के सर्वमान्य अथवा बहुमान्य मानक भा बैध रूप तय कइल आसान ना होखे।\nएह मानक भासा के नागर भासा, परिष्कृत भासा, टकसाली भासा आ अंगरेजी में स्टेंडर्ड लैंग्वेज (Standard Language) कहल जाला। ई स्टैंडर्ड सब्द बनल बा अंगरेजी के स्टेंड (Stand) सब्द से । मतलब ई भासा स्टेंड मतलब खड़ा हो गइल। अब ई बोले के अलावे लिखाई, छपाई आ आउर जीवन-व्यापार में आवे खातिर दउड़े के स्थिति में पहुँच चुकल बा। एह से एह भारतीय आर्य भासा भोजपुरी के मानकीकरन खातिर एकरा उद्गम सोत के भासा, कालक्रम से एकरा पर प्रभाव डाले वाली भासा आ एकरा ध्वनि प्रकृति आ भाव प्रकृति आदि के खोज करेके पड़ी। एकरा अलावे एकरा के प्रभावित करनेवाली आउर आर्य भासा सब से एकरा सम्बन्धन के टोहे के पड़ी।\nअब जहाँ तक भारतीय आर्य भासा सब के बात बा त उपलब्ध साहित्य के आधार पर संस्कृत सबसे पुरान आ एक केन्द्रीय भासा के रूप में प्रसिध आ प्रचलित बा। जवन बैदिक भाषाउ के पच्छमी उदीच्य भासा रूप के आधार पर भगवान पाणिनि के द्वारा संस्कारित होके संस्कृत नाम से थिराइल भासा रूप में बेवहार में बा। पाणिनि के पहिले आ उनका समयो में एके भासा के कएगो भासा-रूप आ आउर-आउर देसी भासा के बेवहार होत रहे। ऊ अपना अष्टाध्यायी में ' अन्यरस्याम् ' कहके वैकल्पिक भासा-प्रयोगन का अस्तित्व के सूचना देले बाड़न। भासा सब का प्राकृतिक रूप के आधार पर असंस्कृत भासा के 'प्राकृत' कहल गइल। जवना के प्रयोग संस्कृत के बिद्वान साहित्यकार आम जन के भासा के रूप में बेवहार कइले बाड़न। ओकरा बाद संस्कृत भासा के साहित्य में आम जन के मुँह से बोलवावल आम भासा रूप अर्थात् प्राकृत में आउर देसी भासा सब के मेल से जवन भासा रूप सामने आइल ओकरा के भासा के बिद्वान लोग अपभ्रंश आ अवहट्ट भासा कहल। कवनो भासा का अस्थानीय भासा रूप के बोली, उपभासा अथवा अपभासा भी कहल जाला।\nअइसन बिचार राखे के वजह ई बा कि एह कुल्ह अवधारना से भोजपुरी भासा का अध्ययन के क्षेत्र में कई तरह के अराजकता फइलत गइल बा। आरंभिक अध्ययन का महत्व के माथे चढ़ावत हम ग्रियर्सन का भोजपुरी बिसयक बिचार के आउर लोग जइसन आर्स बचन ना मानीं आ ना मानल हमरा अनुचित ना लागे काहे कि ओकर तार्किक आधार बा। एक त ग्रियर्सन भोजपुरी के बिहारी वर्ग के बोली आ बाद में हिन्दी से इतर स्वतंत्र भाषा मनलें। दोसरे एकरा के मागधी अपभ्रंश से व्युत्पन्न मान लेलें। एक त भोज, भोजकट, भोजनगर, भोजपुर आ भोजपुरी बिहार आ बिहारी से पुरान शब्द हवें स। दोसरे, भोजपुरी बिहार से ज्यादे उत्तर प्रदेश का जिलन में बोलल जाला। एकरा अलावे मध्यप्रदेश के कुछ जिलन सहित नेपाल के तराई क्षेत्र के बेवहारिक भासा ह। तीसरे, बिहारी नाम के कवनो भासा के अस्तित्व रहले नइखे। चउथा, एकर ध्वनि प्रकृति मागधी अपभ्रंश से मेल ना खाए। जइसे - मागधी में ज के य, न के ण, र के ल आ ष अउर स के श उच्चारण होला आ लिखइबो करेला; जइसे - जानाति के याणाति, राजा के लाजा, परिचय के पलिचय, हंस के हंशे, पुरुष के पुलिशे, सप्त के शत आदि। उहँवे भोजपुरी में एकरा ठीक उल्टा; यजमान के जजमान, युगल के जुगल, गणेश के गनेस, चरण के चरन, केला के केरा, पिपिलिका के पिपिरी, श्याम के साम, शीत के संगीत, पुरुष के पुरुख, षष्टी के खस्टी आदि। एही से डॉ. राम विलास शर्मा भोजपुरी के मागधी से इतर न, र, स ध्वनि केंद्र के भासा बतवले बाड़न।\nकुछ बिद्वान भोजपुरी के पछमी मागधी आ अर्द्ध मागधी से बिकसित बतावेलन त कुछ ओकरा के काल्पनिक भासा कहेलन। डॉ. सुनीति कुमार चटर्जी के अनुसार जैन धर्म वाला लोग पूर्वी बोली में कुछ परिवर्तन करके अर्द्ध मागधी सिरिजलें आ डॉ. भोलानाथ तिवारी अपना 'हिन्दी भाषा का इतिहास' के पन्ना-102 में लिखत बाड़ें कि भोजपुरी के एगो नाम 'पूरबी' ह। फेर डॉ. चटर्जी के अनुसार बुद्ध का उपदेश के भासा पूरबी बोली रहे बाद में पालि भासा में उनका उपदेस आ बौद्ध साहित्य के अनुवाद कइल गइल। डॉ. उदय नारायण तिवारी के कहनाम बा कि भोजपुरी पर मागधी से अधिक पछिम के शौरसेनी के प्रभाव बा। कुछ लोग के इहो कहनाम बा कि पछिम के कौरवी, बांगरू, हरियाणवी के भासा रूप पर गढ़ाइल खड़ी बोली हिन्दी से भोजपुरी भासा, समाज आ क्षेत्र के दूर दूर तक कवनो सम्बन्ध नइखे। ई कुल्ह बात लोग कुछ ध्वनि के उचारन आ ध्वनि चिन्ह के प्रयोग का थोड़-ढ़ेर प्राथमिकता के आधार पर कहले बा। एमें हर कोई हाथी के अलग-अलग अंग पकड़ के हाथी के अलग-अलग परिचय देवे के प्रयास कइले बा। एकरा पर अलग से तार्किक ढ़ंग से बात करे खातिर 'भोजपुरी' सब्द के नामकरन, भोजपुरी भासी क्षेत्र, भोजपुरी भासा के ध्वनि प्रकृति आ भाव प्रकृति पर बिचार करेके के होई।\nभोजपुरी सब्द के नामकरन बिहार के पछमी किनारा आ उत्तर प्रदेश के पूरबी किनारा के बीच के स्थान बक्सर के पास के भोजपुर नगर के आधार पर भइल बा। एह बक्सर आ भोजपुर क्षेत्र के सम्बन्ध ऐतिहासिक, पौराणिक आ बैदिक भोज लोग से रहल बा। बैदिक भोज के उपरोहित विश्वामित्र वेदन के कई मंडल सबका रिचन के दरसन कइले बाड़न। पूरबी बोली कोसली भासा के प्रयोग क्षेत्र उहे रहल बा जवन भोजपुरी के बा। मई, सन् 1965 ई. के बनारस में आयोजित भोजपुरी संसद के दूसरका भोजपुरी सांस्कृतिक सम्मेलन के अध्यक्षीय भासन में बोलत बतवले रहलें कि भोजपुरी कारूसी के अलावे आउर तीन साखा में बंँटल बा - 1. मल्लिका, 2. कासिका आ 3. बज्जिका। रास बिहारी पाण्डेय ' भोजपुरी भासा का इतिहास में 'शतपथ ब्राह्मण' आ 'काशी का इतिहास' के आधार पर भोजपुरी क्षेत्र में प्राचीन मल्ल, बज्जि, काशी, कोसल, करूस , बत्स आदि जनपद के सम्मिलित कइले बाड़न। एक तरह से ई उहे क्षेत्र ह जवना के लगभग पन्द्रह सौ बरिस तक सम्पर्क भासा पूरबी बोली कोसली रहे।जवना में बुद्ध आपन उपदेश देलें। जवन सम्राट अशोक का काल में राजकाज के भासा रहे। जवना के एगो नाम बाद में भोजपुरी प्रसिध भइल आ हिड्स डेविड के बुद्धिस्ट इंडिया के अनुसार बारहवीं सदी में ओकरा पछमी रूप 'अवधी' नाम से प्रचलित भइल। एह तरह से कारूसी, मल्लिका, कासिका, बज्जिका, अवधी, आ उत्तरी चम्पारन अउर नेपाल क्षेत्र के थारू- मधेसी भोजपुरी के स्थानीय भासा रूप ह। एह कुल्ह भासा रूपन के ध्वनि प्रकृति आ भाव प्रकृति के समरूपता भोजपुरी के अस्थानीय रूप सिध कर रहल बा।\nडॉ. ए पी बनर्जी शास्त्री रिग्वेद का रिचन में बैदिक भोज के अस्तित्व के रेघिआवत कहले बाड़ें कि एही भोज गन भा जन के नाम पर एह क्षेत्र के नाम भोजपुर पड़ल। पुरानन में एह क्षेत्र के एगो नाम करुस भी आइल बा जहाँ के भासा पतंजलि काल कारुसी भी कहात रहे। पं. सकल नारायण शर्मा आरा नागरी प्रचारिणी सभा के आरा पुरातत्व के पन्ना-३२ में ब्राह्मण पुराण आ शाहाबाद गजेटियर के हवाले से बतवले बाड़न कि ' करुस आ शाहाबाद नाम के बीच एह क्षेत्र के भोजपुर नाम के उल्लेख होला जहाँ के भासा आ निवासी दूनों भोजपुरी कहालें। अइसहीं अनेक बिद्वान भोज, भोजपुर आ भोजपुरी जन, क्षेत्र आ भासा के सम्बन्ध बैदिक भोज गन लोग से आ बैदिक काल से एगो प्राकृतिक नदी जइसन ई भासा के अनवरत बढ़त आ थोड़ ढ़ेर अपना अड़ोस-पड़ोस का देसी भासा सब से प्रभावित होत आ रहल बा। जवना के सम्बन्ध बैदिक भासा से रहल बा आ कालक्रम से एकर नाम कारुसी, भोजी, कोसली, भोजपुरी बदलत रहल बा। एकर क्षेत्र बहुत व्यापक रहल बा। अवध के भोजपुरी भासा रूप के अवधी कहल जाला। डॉ. जितराम पाठक 'अपना शोधपूर्ण आलेख 'भोजपुरी भाषा के विकास यात्रा' में भासिक समानता के आधार पर अपना कई अस्थानीय रूप आ नाम प्रसिध भोजपुरी के सम्बन्ध बैदिक भासा से जोड़त कहले बाड़ें कि बैदिक भासा भोजपुरी भासा के जननी ह। (भोजपुरी सम्मेलन पत्रिका, अंक- अगस्त, १९९३, पन्ना-२५३)। अब बैदिक भासा आ अवधी से एकर मुख्य मुख्य भासिक समानता दरसावल जरूरी बा जवना में अवधारना अस्पष्ट हो सके।\nभोजपुरी भासा के रागात्मक, लयात्मक, संगीतात्मक, सुराघात-बलाघात आ स्वरांतप्रिय प्रकृति ओकरा के बैदिक भासा परम्परा के साबित करेला। बिद्वान लोग के अनुसार बैदिको भासा जन भासा रहे। ओकरो में बोलचाल का भासा के सहजता रहे। उहो स्वाघात वाला भासा रहे। इहाँ स्वर के अभिप्राय उहे बा, जवन संगीत में बा। जइसे संगीत में एके स्वर उच्च, मध्यम, निम्न आदि स्वरन में बोलल जाला ओइसहीं बैदिक भासा अथवा बैदिक संस्कृत में सब्द अलग-अलग स्वर में बोलल जात रहे आ स्वर भिन्नता के चलते सब्द के अर्थ बदल जात रहे। ई भासिक बिसेसता भोजपुरिए में पावल जाला। डॉ. विश्वनाथ प्रसाद के अनुसार 'भोजपुरी का बिसेस्तन में ध्वनियन के रागात्मक तत्व उलेखनीय बा। रागात्मक परम्परा बैदिक साहित्य में सुरक्षित बा। बैदिक भासा में सुराघात आ बलाघात के दर्सन होला। सुराघाते ध्वनि राग ह, जवना के ससक्त उपस्थिति भोजपुरी में आजुओ मौजूद बा'।(भोजपुरी सम्मेलन पत्रिका, अगस्त-१९९३, पन्ना-२५)।\nबैदिक भासा आ भोजपुरी दूनो में अनुनासिक ब्यंजन के प्रयोग पावल जाला ; जइसे - 'ङ' के पदांत प्रयोग - प्रत्यङ्, कीदृङ्, अङ्, सङ्, सङ्, आङ्न आदि। जइसे रिग्वेद के ष यजुर्वेद में ख उचारल जाला, ओइसहीं भोजपुरिओ में होला ; जइसे- वर्षा- बरखा, हर्ष- हरख, लषण- लखन, षष्ठी- खस्ठी आदि। ओइसहीं पदादि य के ज उचारन होला ; जइसे - यज्ञ- जग्य, यमुना- जमुना, युगल - जुगल, यजमान - जजमान आदि। वैदिक सस्वरता के चलते उ के आगम बिरल रूप में होत रहे। भोजपुरी छोड़ के आउर कवनो भारतीय आर्य भासा में उ के प्रयोग-बहुलता नइखे मिलत ; जइसे - पुरोहित में के उकार 'प' के पहिले अइला से भोजपुरी में शब्द बन गइल 'उपरोहित'।\nवैदिक भासा में तिङ्न्त क्रिया के प्रयोग होत रहे त भोजपुरी में अधिकतर तिङ्न्त क्रिया के प्रयोग होला। भोजपुरी में 'श' के स्थान पर 'स' के उचारन होला। भोजपुरी में भाषा के भासा बोलल लिखल जाला। ऋग्वेद में 'भाषा' खातिर कई जगह भासा शब्द के प्रयोग बा। 'अभिख्या भासा वृहदा' (ऋग्वेद- ७/७/४ आ ८/२३/५)। बैदिक भासा आ भोजपुरी में स्यार, सूकर ( सूअर ) , सूर्प ( सूप ) कोस, वसिष्ठ आदि चलेला, जवन संस्कृत में स के श होके श्याल, शूकर, शूर्प, कोश, वशिष्ठ आदि हो जाला। दूनो भाषा में आ, आव, आवह, आगहि, के, बङे, आके, पराके, बाति, जन, जनि जानी मूष/मूस परुत् - परु (पिछला साल), पररि- परिआरि (पिछिला के पिछिला साल), करीष- करसी, गोविष्ठ- गोबर, गोंइठा, चरू- चरूई (घट), सत्तु- सतुआ आदि अनेक सब्दन के समान प्रयोग पावल जाला। अइसहीं कुकुर, उपदेस, निस्तार, निहसि, महिष भइस, धावऽ, पाजी, कुइला कोइला, इन्द्रागार - इनार, गर्गरिका - गगरी, पिपिलिका- पिपिरी आदि सब्द समान अर्थ में प्रयुक्त होलेन स।\nबैदिक भासा आ भोजपुरी दूनो स्वर प्रधान भासा ह। एह दूनो के सब्दांत ब्यंजन हिन्दी जइसन स्वरहीन उचारित ना होखे। एने लोग हिन्दी के प्रभाव में आके स्वरहीन उचारन करे लागल बा। अइसे भोजपुरी में बैदिक भासा के समान स्वरांत उचारन होला। जवना खातिर अवग्रह मतलब बिकारी चिन्ह (ऽ) के प्रयोग होला ; जइसे - मानऽ मानऽ बचनिआ हमार जनिआ, रामऽ गती देहू सुमती, आव ऽ, बइठऽ, उठऽ आदि। एह दूनो भासा में ध्वनि उचारन के बिसेस प्लुत प्रयोग मिलेला। स्वर के रेघावे आ ह्रस्व अउर दीर्घ के अलावे दीर्घतर उचारन एह दूनो भासा के बिसेसता ह।\nबैदिक भासा आ भोजपुरी में कुछ आउर समानता के उदाहरन देखल जाव - सत्यं वदऽ - सत बदऽ, पंच बदऽ, आपन गोंइया बदऽ आदि। बैदिक भासा का बलाघात के प्रवृत्ति भोजपुरी में देखल जाव - जानऽता (जान रहल बा) में न पर बलाघात बा।\nरिग्वेद में 'जानऽता संगमे महि।'\nह ( भोजपुरी बा के अर्थ में), ' सा नो में मतिन आ धेहि' में आ भोजपुरी के आउर के अर्थ में प्रयुक्त बा।\nअइसहीं कोसली, पालि, अवधी आ भोजपुरी के एह तरह के ध्वन्यात्मक समानता बहुत बा। डॉ. राम विलास शर्मा भोजपुरी आ अवधी के एके न, र, स ध्वनि प्रधान केन्द्र के भासा मनले बाड़न। एह दूनो में ह्रस्व अ के प्रधानता बा; जइसे- मीठ, जीत, बड़, छोट, मोट, नाट आदि। ई प्रत्यय के प्रयोग दूनो में बा; जइसे - कुछु, आजु, कासु, काल्हु, जाउ, आउ, खाउ आदि। परसर्ग के, का, से में, मां, मानसिक, पर, पर, लागि आदि के प्रयोग दूनो में बा। मुख क्रिया में 'त' लगा के सहायक क्रिया दूनो भासा में लागेला।भविसत काल के क्रिया में ह आ ब दूनो रूप के प्रयोग होला। महाप्रान ह के प्रयोग दूनो में पूरहर पावल जाला; जइसे - हेकर, होकर हिनकर,\nहुनकर। जे आ से में ह दूनो भासा में लागेला- जेह- जेहि (जेहि पर जेहि के सत्य सनेहु, जेहि के माई पुआ पकावे तेहि के बेटवा तरसे) । दूनो कर्तृवाच्य प्रधान भासा ह। एह तरह से कुछ कालगत आ अस्थानगत भेदन के छोड़ के प्राय: भासिक एकरूपता एह कुल्ह भासा सब में बा। एह से भोजपुरी भासा के लिखे, पढ़े आ बोले में एकरूपता ले आवे खातिर जब एकर मानक रूप तय करत समय बैदिक भासा, कोसली, पालि आ अवधी का भासिक प्रकृति-प्रवृति के जरूर ध्यान में राखे के होई।\nहम भोजपुरी के ध्वनि प्रकृति का उचारन के अनुरूप सब्दन में ण के न , य के ज, व के ब, श आ ष के स, ष के ख लिखनीं त भोजपुरी के खड़ी बोली के छाया में ओकर अनुगामी बनावे वाला लोग जरूर नाक-भौं सिकोड़ सकेला। संस्कृत के पंडित गोस्वामी तुलसीदास जी कासी में बइठ के मानस में शंकर के संकर, शुभ के सुभ, प्रणाम के प्रनाम, युगल के जुगल, लषण के लखन, वंदन के बंदन लिखस त सही त आउर केहू गलत कइसे हो सकेला। कुछ लोग का सुराघात आ बलाघात खातिर अवग्रह/ बिकारी चिन्ह ऽ लगावलो भासा के बोझिल कइल लागेला। एह से उनका ऊपर खड़ी बोली सवार बा। जे खड़ी बोली हिन्दी से ओह तरह से आक्रांत ना होई ओकरा खातिर कवनो दिक्कत के बात नइखे। अवग्रह/ बिकारी के चिन्ह त बैदिक भासा, बैदिक संस्कृत आ लौकिको संस्कृत में मिल जाला।\nअइसहीं भोजपुरी में द्वित्व ब्यंजन भा संयुक्ताक्षर वाला सब्द के पहिले के स्वरागम के प्रवृत्ति के हिसाब से स्तुति के अस्तुति, स्नान के अस्नान, स्कूल के इस्कूल, प्याज के पिआज/पेआज, प्यास के पिआस आदि लिखे पर कुछ लोग का आपत्ति हो सकेला। एह से भोजपुरी भदेस लागे लागेला। संस्कृत में पृथ्वी के पृथिवी, नारिकेर के नारिकेल, अवनि के अवनी,वाग्हरि: के वाग्घरि:, तद्हवि के तद्धवि चल सकेला, उर्दू में साबित से से, सबक सीन से, सन्दूक साद से, ताला ते से, तरीका तो से, तबीयत में पहिला त तो से आ आखिरी त ते से, हुजूर जे से, जात जाल से, जमानत जाद से, नाजिर जो से लिखे आ रटे में कवनो दिक्कत ना बुझाव। अंगरेजी में कैट के क सी से, कोरस के क सी एच से, काइट के क के से, कोरम के क क्यू यू से, सन के स एस से, शोफर के श सी एच ए यू से, नेशन के श टी आई ओ से लिखे पढ़े में लिखत नइखे। अंगरेजी के नालेज (knowledg) के से , न्यूमोनिया ( pneumonia) पी से, थाइसिस (phthisis) पी से, साइकोलॉजी (psychology) पी से, लिखे के क्रिया वाला राइट (write) डब्लू से आ अलग ढ़ंग से, बनावे वाला संज्ञा के अर्थ वाला राइट ( wright) डब्लू आ अलग ढ़ंग से लिखे पढ़े में दिक्कत ना होखे त भोजपुरी के भोजपुरी के उचारन के हिसाब से लिखे पढ़े से हिन्दी लिखे पढ़े वाला के हिन्दी काहे गड़बड़ाई। एकरा खातिर दूनो भासा के साधे के पड़ी आ ना त भोजपुरी आगेहूँ हिन्दी के छाया में दबाइल आ ओकर बोली भा उपभासा कहात ओकरा से ओइसहीं आक्रांत रही जइसे धीरे धीरे हिन्दी अंगरेजी के छाया में जाके आक्रांत हो रहल बिआ। डॉ. राम विलास शर्मा के साफ साफ कहनाम बा कि ' दोसरा भासा से सब्द लिहल जाला आ अपना स्वर पद्धति के अनुरूप ओकर उचारन कइल जाला।'(भाषा और समाज, पन्ना-६६)। भासा बैग्यानिक लोग के अनुसार उहे भासा बैग्यानिक भासा मानल जाला जवन उचारन के अनुसार लिखल जाए अथवा उचारल के बहुत नजदीक दिखाई दे। एह से भोजपुरी भासा के लिखत समय सबसे पहिले ओकर देसज सब्द ओकरा बाद तद्भव सब्द फेर संस्कृत भा हिन्दी के तत्सम सब्द (जदि संभव होके त भोजपुरी ध्वनि प्रकृति के हिसाब से) आ मजबूरी में कवनो भासा के सब्द के प्रयोग होखे के चाहीं। ताकि भोजपुरी भासा का आत्मा के बचावल जा सके।


हे सूरज भगवान हमनी के अन्हार से अंजोर का ओरि ले चलऽ – Anjoria\nJan 13, 2011 खिचड़ी, मकर संक्रांति\nमकर संक्रान्ति हिन्दू धर्म के एगो प्रमुख पर्व ह. पूस महीना में जब सूरज मकर राशि में जालें त ओकरा के मकर संक्रांति कहल जाला आ ओहि दिने पर्व मनावल जाला. अकसरहां ई पर्व जनवरी का १३, १४, भा १५ तारीख के पड़ेला. अबकी १५ जनवरी के पड़ल बा. मकर संक्रान्ति का दिन से सूर्य उत्तरायण हो जालन. भारत वर्ष में अलग अलग जगहा एह पर्व के अलग अलग नाम से मनावल जाला बाकिर एकर धार्मिकता कतहीं कम ना होला. भोजपुरी इलाका में खिचड़ी, पंजाब हरियाणा में लोहड़ी, तमिलनाडु में पोंगल, कर्नाटक, केरल, आ आंध्र प्रदेश में ‘संक्रान्ति’ का रुप में मनावल जाला. ‘दान का पर्व’ है. मकर संक्रांति से इलाहाबाद मे हर साल माघ मेले के शुरुआत होला जब लोग माघ महीना में गंगा-यमुना के रेत पर पंडाल बनाके कल्पवास करेला आ रोज गंगा स्नान कर के दान दे के किला में स्थित अक्षयवट के पूजा करेला. प्रलयो काल में नष्ट न होखे वाला अक्षयवट के बहुते महिमा होला. एह दिन ओकर पूजा-अर्चना से सगरी पाप नष्ट हो जाला आ ओह भक्त के स्वर्ग मिलेला. मकर संक्रांति का पहिले के महीना खर मास का नाम से जानल जाला जब कवनो शुभ काम ना होखे. मकर संक्रांति से सूर्य के उत्तरायण होखला का साथही सगरी मांगलिक कार्य के शुरुआत हो जाला. कहल जाला कि मकर संक्रांति के दिन यज्ञ में दिए गए द्रव्य के ग्रहण करे देवतागण खुदे पृथ्वी पर आवेलें आ ओहि रास्ते पुण्यात्मा शरीर छोड़के स्वर्गादि लोक में प्रवेश करेले. एहसे एकरा के आलोक पर्वो मानल जाला. एह दिन से सगरी मांगलिक कार्य जइसे – उपनयन संस्कार, नामकरण, अन्नप्राशन, गृह प्रवेश, भा विवाह आदि सम्पन्न होखे लागेला.\nशास्त्र का अनुसार, दक्षिणायन के देवता लोग के राति भा नकारात्मकता के प्रतीक आ उत्तरायण के देवता लोग के दिन भा सकारात्मकता के प्रतीक मानल गइल बा. एहसे एह दिन जप, तप, दान, स्नान, श्राद्ध, तर्पण वगैरह धार्मिक क्रियाकलाप के खास महत्व होला. कहल जाला कि एह दिने दिहल दान सौ गुना बढ़के वापिस मिलेला. एह दिन शुद्ध घी आ कंबल दान मोक्ष दिलवावेला –\nमानल जाला कि एह दिन भगवान भास्कर अपना पुत्र शनि से मिले उनका घरे जाले. महाभारत काल में भीष्म पितामह आपन देह त्यागे खातिर मकरे संक्रांति के दिन चुनले रहले काहे कि उत्तरायण में देह छोड़े वाली आत्मा या त कुछ काल खातिर देवलोक में चल जाली भा पुनर्जन्म के चक्र से उनका छुटकारा मिल जाला. दक्षिणायन में देह छोड़ला पर बहुत काल तक आत्मा के अन्हार के सामना करे के पड़ेला. स्वयं भगवान श्रीकृष्ण उत्तरायण के महत्व बतावत गीता में कहले बाड़न कि उत्तरायण के छह महीना के शुभ काल में पृथ्वी प्रकाशमय रहेले आ एह प्रकाश में शरीर का परित्याग करे वाला के पुनर्जन्म ना होला.(श्लोक-24-25)\nसूर्य पर आधारित हिंदू धर्म में मकर संक्रांति के बहुत महत्व मानल गइल बा. होली, दीपावली, दुर्गोत्सव, शिवरात्रि आ दोसर त्योहार जहाँ विशेष कथा पर आधारित बाड़े, ओहिजे मकर संक्रांति खगोलीय घटना ह जवना से जड़ आ चेतन के दशा दिशा तय होला. एह पर्व में अध्यात्म, खगोल विज्ञान आ ज्योतिष शास्त्र तीनों के विशेषता समाहित बा एहसे एकरा के पर्वों का पर्व कहल जा सकेला.\nमकर संक्रांति में अर्द्धकुम्भ व अन्य तीर्थो में स्नान :-\nकुंभ स्नान स्वास्थ्य का दृष्टि में उत्तम होला. ‘मृत्योर्मामृतम्गमय’ के संदेश देबे वाला कुंभ आ सिंहस्थ स्नान के परंपरा बहुते पुरान ह. हर १२ वाँ साल में प्रयाग, हरिद्वार, उज्जैन आ नासिक में महाकुंभ आ छठवां साल में अर्द्ध कुंभ होला. सहस्रं कार्तिके स्नानं, माघे स्नान शतानि च। बैशाखे नर्मदा कोटि: कंभ स्नाने तत् फलम्।। कहे के मतलब कि कार्तिक मास में एक हज‍़ार आ माघ मास में सौ बार गंगा स्नान से आ बैसाख में नर्मदा में एक करोड़ बार स्नान कइला से जवन पुण्य मिलेला, ऊ माघ मास में महाकुंभ के अवसर पर मात्र अमावस्या पर्व में स्नान कइला से मिल जाला. एह साल प्रयाग में अर्द्ध कुंभ के संयोग बा. प्रयागराज तीनों लोकों में प्रसिद्ध ह. एहसे पवित्र तीर्थस्थल दोसर कतहीं नइखे. तबहिये त कहल गइल बा :- प्रयाग राज शार्दुलं त्रिषु लोकेषु विश्रुतम्। तत् पुण्यतमं नास्त्रि त्रिषु लोकेषु भारत्।। प्रयागराज में सूर्य पुत्री यमुना, भागीरथी गंगा आ लुप्त रूपा सरस्वती के संगम में जे स्नान-ध्यान करेला, कल्पवास करके पूजा-अर्चना करेला, गंगा के माटी अपना माथे लगावेला, ऊ राजसूय आ अश्वमेघ यज्ञ के फल सहजे पा लेला.\nसंक्रान्ति के दिन नहइला का बाद चावल, दाल की खिचड़ी आ काला तिल के बनल मिष्ठान वगैरह ब्राह्मण आ पूज्य व्यक्तियन के दान करे के परम्परा बा. एह दिन देश के सगरी धार्मिक स्थान भा धार्मिक महत्व के नदियन में स्नान करे के महत्ता बतावल गइल बा. साथ ही इहो कहल जाला कि एह दिन तिल, खिचड़ी आ गुड़ दान कइला से अशुभ परिणामन में कमी आवेला. एह दिन गंगासागर में स्नान-दान खातिर लाखों लोग के भीड़ जुटेला. कहल जाला कि `सारे तीरथ बार बार गंगा सागर एक बार.`\nचल गइलन बालेश्वर


नरकटियागंज में तीन गो लड़िका डूबलें – टटका खबर\nनरकटियागंज में तीन गो लड़िका डूबलें\nपश्चिमी चंपारण के नरकटियागंज के हरबोरा नदी में चार गो लड़ीका नहात घरी डूब गइलें. एगो लड़िका त पँवड़ के बाहर निकल आइल बाकिर तीन गो लड़िका डूब गइलें. एगो के लाश मिल गइल बा बाकिर दू गो के तलाश गोताखोर करत बाड़ें.


बतकुच्चन – पृष्ठ 15 – Anjoria\nबतकुच्चन – ४०\nदिसम्बर 28, 2011 OmPrakash Singh\nजेकरा खातिर चोरी कइनी उहे कहलसि चोर. पता ना सबले पहिले ई बाति के कहले रहुवे बाकिर आदिकवि वाल्मिकी का बारे में कहल जाला कि ऊ पहिले डकैत रहलन आ…\nदिसम्बर 20, 2011 OmPrakash Singh\nकहल जाला कि तुलसीदास लिख गइल बानी कि “कूदे फाने तूड़े तान, वाके दुनिया राखे मान”. तुलसीदास का जमाना में लोकतंत्र त रहे ना बाकिर उनुका अन्दाजा रहे कि कलियुग…\nदिसम्बर 12, 2011 OmPrakash Singh\nपिछला दिने एगो सम्मानित पाठक के टिप्पणी आइल रहे कि भोजपुरी में श के इस्तेमाल ना होला. उहाँ के भोजपुरी के बढ़िया जानकार हईं आ भोजपुरी पर लगातार शोध करे…\nदिसम्बर 7, 2011 OmPrakash Singh\n(बतकुच्चन – ३७) आन्हर कुकुर बतासे भूंके. भोजपुरी के ई कहाउत पिछला दिने तब याद आ गइल जब देश के एगो बड़का मंत्री इन्टरनेट के सोशल मीडिया का खिलाफ आग…\nपिछला बेर बँड़ेरी के चरचा पर बात खतम भइल रहे. बँड़ेरी ओह लकड़ी के बीम के कहल जाला जवन कवनो छान्हि भा पलानी के बीच से थमले रहेला आ ओकर…\nनवम्बर 30, 2011 OmPrakash Singh\nबाँझ का जनिहें प्रसवती के पीड़ा ? बच्चा जने में होखे वाला दरद ओही औरत के समुझ में आ सकेला जे कबो खुद बच्चा जनले होखे. बूझेले चिलम जिनका पर…\nआजु जब लिखे बइठल बानी त छठ व्रत के परसाद सामने आ खरना शब्द दिमाग में बा. खरना मतलब खरो ना, कवनो तिनको ना. अइसन उपवास. बाकिर खर दुष्टो के…\nनवम्बर 22, 2011 OmPrakash Singh\nबोले वाला बोलता आ चुप रहे वाला चुप्पा कहाला. बाकिर चुप्पा अतना आसान ना होले. कई बेर त ऊ चुप्पा शैतान होला. ढेला मार के निर्दोस जइसन चुप्पा मार के…\nनवम्बर 7, 2011 OmPrakash Singh\nएने कई दिन से अपना बिधुनाइल मन का चलते कुछ लिख ना पवले रहीं बाकिर काल्हु जब एक आदमी के धुनाइल देखनी त बतबनवा मन में बतकूच्चन होखे लागल. याद…\nअक्टूबर 18, 2010 OmPrakash Singh\nएगो चर्चा में शब्द आ गइल कि रउरा त नायक हईं. बस मन में बिजली जस चमक उठल कि नायक के होला, नायक का ह ? आ याद पड़ल कि…


रविकिशन आ रानी चटर्जी के खेला – Anjoria\nमई 16, 2010 रविकिशन, रानी चटर्जी\nनिर्देशक आनन्द डी गहतराज के फिल्म खेला नक्सली हत्या में मारल जाये वाला निर्दोष लोगन के कहानी बा जवना में मनोरंजन खातिर नाचो गाना शामिल बा. पिछला दिने एकर शूटिंग मुजफ्फरपुर आ वैशाली जिला में करावल गइल. एह दौरान भोजपुरिया सुपर स्टार रवि किशन आ हाट अदाकारा रानी चटर्जी पर मौज मस्ती भरल गानन के शूटिंग करावल गइल. रविकिशन एह फिल्म में गाँव के गबरु फौजी जवान का किरदार में रानी चटर्जी एगो खूबसूरत हसीना का भूमिका में बाड़ी.


आलेख – Page2– Hum Bhojpuria\nHum BhojpuriaDecember 14, 20211min630\nभोर ना परे भात के खीर\nHum BhojpuriaDecember 14, 20211min870\nडॉ. अन्विति सिंह\nगुजरल दिन के कुछ-कुछ घटना अइसन ह जवन अकसरहे चेहरा पर मुस्कान लिया देवेला आउर याद अगर अम्मा, पापा आ मामा के तिकड़ी के होखे त सोने प सुहागा। ऊ लोग के सब याद हमार अनमोल थाती ह। जेतना बेर याद करीले ओतना बेर हम ओह समय के यात्रा क लेवेनी।\nजाड़ा के दिन में अक्सर उहाँ के माने कलकत्ता के याद आवेला काहे कि मामा जाड़ा हमेशा उहवें बितावस। हावड़ा पंहुच के अम्मा के साथ मिलते मामा एकदम निश्चिन्त आ बेफिकिर हो जात रहले।\nसुबह सवेरे मामा चौक के एगो चक्कर लगा अइहें आ मंदिर प धीरे से मिठाई के डिब्बा रख दीहें। अम्मा जब पूजा करे पंहुचिहें त डिब्बा देखते मामा के देखिहे। मामा हँसे लगिहें आ कहिहें, “तहरा ठाकुर लोग के भूख लागल होई, भोग चढ़ा द।”\nअम्मा हमार अपना ठाकुर लोग के बर्तन के लेके एकदम सजग रहेली। चमचमात रहें के चाहीं हमेशा। जब मामा देखिहें कि ऊ पूजा के बर्तन धोअतारी त कहिहें ,”अभी जूठ लागल बा, तनी ठीक से धोऊ !” आ अम्मा ‘बे भईया’ कह के हंसे लगिहें। भाई बहिन के ई चुहलबाज़ी एक सबेर से रात ले चलते रही। एह पूरा समय में मामा केतना बेर अम्मा के कहत होइहें, “तोरा कुछ बुझाला, बुरबक !” एकर केहू अंदाज़ा नइखे लगा सकत।\nसबसे जादा ई अम्मा तब सुनिहें जब ऊ मामा के खाना चाहे नाश्ता करावत रहिहें। जेकरा के भी अम्मा खाना परोस के खियवले बाड़ी ऊ जानेला कि अम्मा के संतोष ना होला। उनका पता ना काहे हमेशा ई लागेला की खाए वाला अधपेटे खाता। एही मारे खाना परोसते जाली। माने अम्मा जेतने खियावे में तेज मामा ओतने कम खाए वाला। कहल जा सकेला कि उहाँ का चिरई लेखा चुगत रहनी खाना। अम्मा कम खियइहे ना, एकाध रोटी चाहे दो मुठ्ठा भात थरिया में बेसी डलबे करिहें, त बस सुनिए एकही डायलॉग तोरा कुछ बुझाला!\nएही तरे हम्मर छोट बहिन अधिकतर रूसले रहेली। घर के कवनो ना कवनो कोना में रूस के बइठले रहेली। मामा उनकर नाम देवता रखले रहले। देखते कहिहे, “अब आज देवता काहे रुसल बाड़ी?”\nदिन दुपहरिया केहू आ जाए बेधड़क भोजन पर नेवत दिहे, ओकरा बाद आ के धीरे से पूछिहे, दू लोग क खाना हो जाइ नू? बाकी जवाब के कब्बो इंतज़ार ना कइले होइहेँ। काहे कि पूछला के बाद भी ऊ पुरा निश्चिंत रहिहें कि इहो कवनो पूछे वाला बात रहल ह। बिल्कुल हो जाई!\nभलही मामा के कर्मभूमि दिल्ली रहे। कलकत्ता में भी उनकर दोस्त मित्र के कमी ना रहे। जबले उहाँ का कलकत्ता रहीं, रोज शाम के कहीं कवनो आयोजन रही, ना त घरवे लोगन के जमावड़ा रही।\nबाहर जब भी जाए के होई, उनकर कोशिश रही कि पापा भी उनकरा संगे जास। मामा एगो त चिरई चुरमुन लेखा खाए वाला रहले ऊपर से उ एकदम सादा भोजन खाएवाला रहले। बेसी मसालेदार सब्जी त पापा भी ना खात रहलें।\nत होखे ई कि मामा के सब्जी अलग बने आ सभकर वाला सब्जी में भी मरिच मसाला तनी हाथ रोकिए के डालल जाओ। एक बार मामा आ पापा दुन्नों जने कहीं निमंत्रित रहे लोग रात के भोजन प। हमनी के तनी सुतारे मिलल त तय कइनी जा कि आलू गोभी मटर टमाटर के एकदम चटपटा मसालेदार तरकारी आ पूड़ी खाइल जाव। तरकारी बनला के बाद ओकर रंग एतना अच्छा लागल कि मुंह में पानी आ गइल। सोचनी जा कि जल्दी से पुड़ी छानल जाव आ पेट पूजा कइल जाव। तबले केहू घंटी बजइलस। गेट खोले के जिम्मेदारी हमरे रहे। भाग के जइसे गेट खोलनी, सामने पापा आ मामा! देखते हमरा एक्के बात बुझाइल कि ई लोग बिना भोजन पानी कइले आइल बा लोग। अभी बेचारा लोग गेटवो ना पार कइले होई लोग तबले हम खुद के तसल्ली देवे खातिर पूछ लेनी, “पापा खाना खइबs लोग का?\nबुझला पापा कवनो बात पर चिढ़ल रहले। एकदम्मे से खिसिया के बोलले “ई कवन पूछे वाला बात ह, खाइम जा ना? पापा इतना पिनक के बोललें कि जवाब देवे के हिम्मते ना भइल कि कहीं, तंहs लोग खाना बनावे से मना कइले रहलs लोग।\nहमार त पसीना छूट गइल ई सोच के कि अब का होई। ई लोग लायक कुछ बनल नइखे आ अइसन कुछ हइयो नइखे जवन हाली से बन जाए। बजारे जा के सब्जी लियावे के समय रहे ना। अम्मा से कहती त उहो डटबे करती। काहे कि ऊ हमसे कहले रहली सब्जी लियावे के, हमहीं मना क दिहले रहनी।\nई सब लोग के डांट से बचे के इहे उपाय सूझल कि आंगन के पपीता बाबा के शरण में जाइल जाव। रात के समय रहे। पपीता बाबा से माफी मंगनी आ एगो पपीता तोड़ के ले अइनी। जल्दी-जल्दी काट-कूट के कूकर में छौंक दियाइल कि जल्दी बन जाव। लेकिन अभी एगो आउर दिक्कत रहे। हमनी के खीर भी न बनइले रहनी जा।\nएके चम्मच सही, मामा खीर जरूर खात रहनी, खजूर के गुड़ वाला। जो खाना परोसाइल आ मामा खीर मांग दिहें तब ? फेर अम्मा डांटी। अम्मा के डांट में कवनो त अइसन बात रहे कि बचे के उपाय खुद ब खुद सूझ जाए।\nबस हम का कइनी जे दूध खउला के ओहमे गुड़ आ इलाइची पाउडर डाल दिहनी आ दिन के बचल भात अच्छा से मिला के ओही में डाल देनी। भाभी के ए उपाय प तनी शक रहे। हम कहनी कुछ ना रहला से बढ़िया बा कि कुछ रहे। अभी आपन इज़्जत बचइला में भलाई बा। एतना जल्दी हमनी के उ लोग लायक भोजन के इंतज़ाम कइले रहनी जा कि अपना पर गर्व महसूस होखे लागल रहें। लेकिन लाख उपाय क ल जब किस्मत में डांट सुनल लिखल रही त पड़बे करी। आ पड़ल जबरदस्त डांट। अम्मा से ना बाकी मामा आ पापा से।\nभइल ई कि मामा अपना तरकारी के साथ सभकर वाला तरकारी भी मांग लेस। एही से जब तक उहां का कलकत्ता रहीं हमनी के मरीचा वरिचा तनी कम्मे डाली जा। बाकिर ओह दिन त सब कुछ तनी जम के डलले रहनी जा। आ रोज लेखा ओहू दिन मामा मांग लेले। हम ना नुकूर करते रह गइनी। के सुनता। कहबो कइनी कि तनी तीत बन गइल बा। तब्बो नाई सुननी उहां का। का करतीं, दे देनी। …आ ओकरा बाद जवन डांट सुननी। बाप रे बाप। भगवान बचावस। दुन्नो जने एक्के साथ बोलत रहे लोग। आ दुनो जने के संगे दिक्कत ई कि ऊ लोग आ कुच्छुओं बोले लोग, जे सुनी ऊ हंसबे करी। त हम त चुपचाप मुस्कुरात रहनी आ अम्मा आपन अलग राग अलापत रहली कि “जब कहले रहल लोग कि खा के आवे के बा त बिना खइले काहें आ गइल ह लोग? “अम्मा जेतने बोलस ओतने हमके हंसी आवे आ उ दुन्नो जने के ओतने खीस बरे। पापा के त नाक प गुस्सा रहेला बाकी हम मामा के खीस पहिला आ अंतिम बार देखले रहनी। बाद में पता चलल कि उ लोग के खीस केहू और के रहल जवन हमरा प निकलल रहे। अम्मा अगला दिन मामा के भात के खीर के भेद भी बता दिहली। ओकरा बाद त मामा जब्बे खीर देखिहे कहिहे, “भात के खीर ना नू ह ?”\nभोजपुरी में संस्मरण-लेखन\nHum BhojpuriaDecember 14, 20211min990\nजब कवनो लेखक अपना निजी अनुभव के ईयाद क के कवनो मनई, घटना, वस्तु चाहें क्रियाकलाप के बहाने लिखेला त उ सब पाठक के मन से जुड़ जाला। पाठक अपना देखल-सुनल-भोगल समय-काल में ओह चीजन के, बातन के, जोहे-बीने लागेला। संस्मरण एगो अइसनके विधा ह, जवना के पढ़ के पाठक लेखक के लेखनी से एकात्म हो के जुड़ जाला।\nउत्पत्ति के आधार पर देखल जाव त संस्मरण शब्द ‘स्मृ’ धातु में सम् उपसर्ग आ ल्युट् प्रत्यय के मिलला से बनल बा। एह तरे से एकर शाब्दिक अर्थ सम्यक् स्मरण होला। माने पूरा तरे से कवनो आदमी, घटना, दृश्य, वस्तु आदि के आत्मीयता आ गम्भीरता से कइल वर्णने संस्मरण ह।\nकहल गइल बा कि संस्मरण सबसे लचीला साहित्य-विधा ह। संस्मरण के ढेर गुन साहित्य के ढेर विधा-शैली में रचल-बसल मिलेला। सुभावगत ई मिलेला कि रेखाचित्र, जीवनी, रिपोर्ताज आदि अउरियो साहित्यिक रूपन के छाँक संस्मरण में मिलेला। माने बात ई कि ईयाद के आधार पर कवनो विषय पर चाहें कवनो व्यक्ति पर लिखाइल आलेख संस्मरण कहाला। यात्रा-साहित्य एही के अन्तर्गत आ जाला। वइसे ढेर विद्वान लोग संस्मरण के साहित्यिक निबन्ध के एगो रूप मानेला लोग।\nविकिपिडिया के मानी त हिंदी में संस्मरण के साहित्यिक रूप में लिखे के प्रचलन आधुनिक काल में पछिमी प्रभाव के कारण भइल बाकिर हिन्दी साहित्य में संस्मरणात्मक आलेखन के भरपूर विकास भइल। हिंदी में पहिला संस्मरणात्मक आलेख सन् 1905 में महावीर प्रसाद द्विवेदी जी के ‘अनुमोदन का अन्त, अतीत स्मृति’ मिलेला। ओकरा बाद 1907 में काशी प्रसाद जायसवाल जी के ‘इंग्लैंड के देहात में महाराज बनारस का कुआँ’ 1907 में महावीर प्रसाद द्विवेदी जी के ‘सभा की सभ्यता’ मिलेला बाकिर आजु एहिजा हम बात भोजपुरी में संस्मरण लेखन पर आपन बात राखे के प्रयास करत बानी। हमरा पता बा कि हमरा अल्पज्ञान के कारन ई प्रयास सूरूज के दीया देखावल बा, बाकिर बहाना अइसन समृद्ध मंच बा त बात राखहीं के पड़ी।\nअब बात कइल जाव भोजपुरी में संस्मरण लेखन के। एह बारे में लिखे खातिर कुछ खोजबीन में लागल रहनी। ओही खोजबीन में ‘इग्नू’ के एगो प्रपत्र मिलल – ‘इकाई-दू, भोजपुरी भाषा आ लिपि’। 13 पेज के एह प्रपत्र के पाँचवा पेज पर जब हम गइनी त एगो उपशीर्षक रहे – ‘आधुनिक काल में भोजपुरी के विकास’।1 एह में लिखल बा कि ‘डॉ. कृष्णदेव उपाध्याय आधुनिक भोजपुरी साहित्य के आरंभ 1875 ई. से मनले बानी आ लिखले बानी कि आधुनिक भोजपुरी साहित्य के प्रारंभिक काल (1885 ई. – 1920ई.) में एह भाषा में विशेष रचना उपलब्ध नइखीसन।’ ……. ओही में आगे लिखल बा कि ‘जइसन कि बतावल गइल बा कि ‘उक्तिव्यक्तिप्रकरण’ में भोजपुरी गद्य के पुरान नमूना मिलेला। एकरा बाद राजाज्ञा, सनद, पत्र आ दस्तावेजन में भोजपुरी गद्य के नमूना मिलेला। बाकिर आजादी के बाद भोजपुरी गद्य आपन विकास तेज गति से कइलस। आजादी के पहिले भोजपुरी के गद्य विधा में कुछ नाटक जरूर लिखाइल रहल बाकिर भोजपुरी उपन्यास, कहानी, निबंध, जीवनी, संस्मरण आदि के भरपूर लेखन आजादी के बाद भइल।’\nकहल जाला कि भोजपुरी भाषा के इतिहास लगभग दस हजार बरीस से बा। अइसन पुरान भाषा में गद्य के विकास 1947 के बाद भइल। ओह में संस्मरण जइसन सरस आ मनलुभावनो विधा बा। एकरा बाद हम आपन ज्ञान बढ़ावे खातिर हमरा नजर में भोजपुरी के जीवंत इनसाइक्लोपिडिया आदरणीय डॉ. ब्रजभूषण मिश्र जी से बात कइनी। बात में डॉ. जयकांत सिंह ‘जय’ सर के किताब ‘भोजपुरी गद्य साहित्यः स्वरूप, सामग्री, समालोचना’ के चर्चा भइल। ओह किताब में जय सर कथेत्तर भोजपुरी गद्यन में चर्चा करत फिचर, शब्दचित्र आ संस्मरण आदि के चर्चा कइले बानी।\nबात कइला पर भोजपुरी में संस्मरण लेखन के जतरा के बारे में पता चलल कि शुरुआती दौर के बात कइल जाव त पं. गणेश चैबे जी के किताब ‘भोजपुरी प्रकाशन के सै बरिस’ में उहाँ के ‘संस्मरण आ जीवनवृत्त’ नाम से एगो खंड बनवले बानी जवना में ओह घरी, माने 1983 में आठ गो किताब के चर्चा कइले बानी। जीरादेई के सदासत, आश्रम दत्त, राधामोहन राकेश के बा जवन कि राजेन्दर प्रसाद पर केन्द्रित बा। ‘गांधी यात्रा’ 1969 में निकलल, जवना में गांधी जी से संबंधित कविता चाहे उनकर चंपारण सत्याग्रह आदि के चर्चा बा। आचार्य महेंद्र शास्त्रीः व्यक्तित्व और कृतित्व 1971 में प्रकाशित भइल। ओहमें कइगो संस्मण शमिल बा। ‘आजादी के हलचल’ उमादत्त शर्मा के किताब ह। एहमें स्वतंत्रता संग्राम के संस्मरण के रूप में प्रस्तुत कइल गइल बा। गया से प्रकाशित होखे वाला ‘नवकल्प’ में आचार्य महेंद्र शास्त्री से जुड़ल कइगो संस्मरण छपल बा। देवरिया से छपल सदानंद स्मृति ग्रंथ, ओहू में स्वामी जी के व्यक्त्वि से संबंधित संस्मरण बा। सन 1977 में संत कुमार जी के एगो किताब बाबू राजेंद्र प्रसाद पर आइल, उहो संस्मरणात्मके बा। मोतिहारी के साँवलिया विकल जी के किताब ‘तरपन-अरपन’ में भोजपुरी के दिवंगत पुरोधा लोग पर संस्मरण बा। डी एन राय के ‘यादन के खोह में’ भोजपुरी लोककलाकार लोग पर केंद्रित संस्मरण के किताब बा। ‘स्मृतांजलि’ डॉ. शिव हर्ष पाण्डेय जी के संपादन में छपल संस्मरण के किताब ह।\nआदरणीय डॉ. ब्रजभूषण मिश्र जी अपना बात में कहनी कि ‘भोजपुरी में संस्मरण विधा में ई सब कुछ के अलावा और किताब छपल बा बाकिर ढेर नइखे।’ ई बतिया सुन के हमार मन बइठ गइल। सोचे लगनी कि भाषा आ साहित्य के नाव पर सबसे ढेर हाल्ला भोजपुरिए में सुनाला-लउकेला आ ओहमें सबसे मनोरम विधा संस्मरण के हेतना अकाल। हम एगो बात साफ क दीं कि हमके व्यक्तिगत रूप से संस्मरण विधा बहुत प्रिय आ रोचक लागेला। वइसहीं कहल जाला कि बितल बात ईयाद अइला पर मन बेचैन हो जाला। संस्मरण बितले के त लिखल रूप ह। अपना जिनगी में सभे कबो ना कबो, कवनो ना कवनो अइसनका व्यक्ति से मिलल रहेला चाहें बेरा से गुजरल रहेला कि ओकर खट-मीठ ईयाद आवते रहेला। ओहि के त साहित्यिक रूप से लेखन संस्मरण विधा हऽ। संस्मरण लिखे खातिर कवनो अभ्यास आ अध्ययन के गरज ना पड़ेला। समय के साथे बहत कवनो काल-खंड में मिलल-गुजरल कवनो आदमी, अथान चाहें घटना के ईयाद कऽ-कऽ के लिखल संस्मरण ह। अइसन संस्मरण लेखन में सबसे ढेर मौलिकता रही। तनी सोंझो-टेढ़ रही त का हऽ, आपन रही, मौलिक रही। कहले जाला, घीव के लड्डू टेढ़ो भला।\nभोजपुरी में संस्मरण अबहिनो लिखात बा, बाकिर किताब रूप में बहुत कम आवत बा। भोजपुरी के संस्मरण लेखन के गति, मति आ स्थिति के जाने खातिर हम प्रो. अर्जुन तिवारी जी के ‘भोजपुरी साहित्य के इतिहास’ देखे लगनी। ओह किताब में पेज नंबर 387 से ‘संस्मरण’ के बारे में बतावल बा। पन्ना पलटे लगनी आ मन तनी चाकर होखे लागल। ओहमें सबसे पहिले संस्मरण के कुछ उदाहरण दिहल बा जइसे कि श्री रवींद्र श्रीवास्तव ‘जुगानी’ जी के लिखल संस्मरण ‘फिराक गोरखपुरी: हमार बाबा’ के कुछ अंश बा।2अगिला संस्मरण गीतपुरुष पं. हरिराम द्विवेदी जी के लिखल ‘जनकवि रामजियावन दास बावला’3के प्रस्तुत कइल गइल बा। ओकरा बाद के संस्मरण सूझ-बुझ के संपादक श्री कृपाशंकर प्रसाद के लिखल ‘रेस के घोड़ा थथमलः मैना अब ना बोली’ बा।4जब हम अगिला संस्मरण पढ़नी त मन भरि गइल। अगिला पेजवा पर आदरणीय डॉ. वेदप्रकाश पाण्डेय जी के लिखल ‘हमार सिराज भाई’ संस्मरण के चर्चा आ कुछ अंश बा। जनाब सिराज अहमद अंसारी जी के नेह-छोह हमरो पर बरसल बा। सेवरही में श्री आर डी एन श्रीवास्तव सर आ डॉ. वेदप्रकाश पाण्डेय जी के आशीष से हम ‘संवाद’ संस्था के संयोजन करीं। हर महिना में दूसरका शनिचर के एह संस्था के गोष्ठी होखे। साहित्य से सदा स्नेह करे वाला स्वतंत्रता संग्राम सेनानी सिराज साहब लगभग सगरो गोष्ठी के अपना उपस्थिति से ऊँच बना दीं। एह संस्मरण के पढ़ि के थोड़ि देर ले हमहूँ थथम गइनी। वइसे ई संस्मरण ‘समकालीन भोजपुरी साहित्य’ के 2007 के अंक 27 (संस्मरण अंक) में छपल रहल। एह बात के पता आदरणीय डॉ. अरुनेश नीरन सर आ आदरणीय डॉ. वेदप्रकाश पाण्डेय से बात कइनी त चलल। पाण्डेय सर के लगे ई अंक बाटे, से ओह अंक में छपल अउरियो संस्मरण के पता चलल। ऊहाँ के लगभग 16 पेज के फोटो खींच के हमके ह्वाटस्एप्प कइनी। कुछ के नाव देखीं- पाण्डेय कपिल जी के लिखल ‘भोजपुरी के भाषिक अस्मिता के उद्घोषक: डॉ. उदय नारायण तिवारी’, आचार्य रामदरस मिश्र जी के लिखल ‘बिकाऊ पंडित’, प्रो. रामदेव शुक्ल जी के लिखल ‘सुगना के आखिरी पयान’, गिरिजाशंकर राय ‘गिरिजेश’ जी के लिखल ‘समय के शिला पर’, अनिल कुमार पाण्डेय जी के ‘जुझारू जनकवि: आचार्य महेंद्र शास्त्री’, प्रसिद्ध कहानीकार मिथिलेश्वर जी के लिखल ‘जब लिखे शुरु कइनी’, विनय बिहारी सिंह के ‘कइसे भुलाईं कलकत्ता के ऊ दिन’, सतीशचंद्र भास्कर जी के ‘मस्ताना कवि श्याम जी’, रमाशंकर श्रीवास्तव जी के ‘भादो चउथ चाँदनी’, श्री रविकेश मिश्र जी के ‘गगन घन घेरि आई कारी बदरिया’, सतीश त्रिपाठी जी के ‘सरकारी तंत्र आ अजीज खाँ पठान’, अनिल ओझा ‘नीरद’ के ‘खरवा खोंटत, पनीया पीअत’, भगवती प्रसाद द्विवेदी के ‘भिखारी ठाकुर के जनमभूइँ’, पद्मभूषण विन्देश्वर पाठक जी के ‘सुलभ आंदोलन के कहानी’, पं. हरिराम द्विवेदी जी के ‘जिनगी के उछाह के कवि कैलाश गौतम’, प्रसिद्ध कथाकार कृष्ण कुमार जी के ‘लइकाईं के मइल आ माई के गइल’ के अलावा प्रेम प्रकाश पाण्डेय जी के ‘मम्मा के बुझउवल’, अनिरूद्ध त्रिपाठी अशेष जी के ‘साक्षात तुलसी से भेंट’, रवीन्द्र श्रीवास्तव ‘जुगानी’ जी के ‘फिराक गोरखपुरी: हमार बाबा’, जगन्नाथ त्रिपाठी जी के ‘जिनगी क पुरनका पन्ना’, सुनील सरीन के ‘युवानीति वाला ऊ दिन’ आ सुरेश त्रिपाठी के ‘हमके राजा से का काम’, ई सब संस्मरण ओह अंक के शोभा रहल आ अब भोजपुरी में संस्मरण लेखन के थाती बा। 5\n‘भोजपुरी साहित्य के इतिहास’ में विश्व भोजपुरी सम्मेलन के अंतर्राष्ट्रीय अध्यक्ष श्री सतीश त्रिपाठी जी के लिखल ‘पाताललोक से बहुरि के’ यात्रा-संस्मरण के अंश बा ओकरा बाद प्रगतिशील विचारधारा के पोषक जनकवि विजेन्द्र अनिल पर अविनाश नागदंश जी के संस्मरण के अंश प्रस्तुत कइल गइल बा। ई सगरो स्वतंत्र संस्मरण बा ना कि किताब के रूप में। एह सब के बाद तीन गो किताबन के नाव प्रस्तुत कइल गइल बा। सन् 1975 में छपल उमादत्त शर्मा जी के ‘आजादी के हलचल’, 1982 में छपल साँवलिया विकल जी के ‘तरपन-अरपन’, 2002 में छपल शारदानन्द प्रसाद जी के ‘सुरता के पथार’ बा।\nसंस्मरण पर तइयार करत एह लेख के सिलसिला में हम भोजपुरी साहित्य के एगो ई-ठेहा ‘भोजपुरी साहित्यांगन’ के वेबसाइट पर गइनीं। ऊँहा जा के मन में तनी स्थिरता आइल। ओहिजा हमके संस्मरण के पाँच गो किताब मिलल। ‘हमहूँ माई घरे गइनी’ डॉ. आशा रानी लाल के यात्रा-संस्मरण हऽ, जवन सन् 2001 में भोजपुरी विकास मंडल, सिवान के ओर से छपल रहल। सन् 2013 में पाण्डेय कपिल जी के किताब ‘घर आ बाहर’ भोजपुरी संस्थान पटना से छपल रहे। जवना में यात्रा-संस्मरण आ लेखो के संकलन बा। ‘पड़ाव’ डॉ. प्रभुनाथ सिंह जी के लिखल ‘भोजपुरी कहानी, संस्मरण आ ललित निबंधन’ के ई संकलन के प्रकाशन 2004 में विश्व भोजपुरी सम्मेलन, दिल्ली के ओर से भइल रहे। शारदानन्द प्रसाद जी के ‘सुरता के पथार’ भोजपुरी संस्थान पटना से 2002 में छपल रहल। राजीव रंजन सिंह ‘हिंमांशु’ जी के संस्मरण संग्रह ‘पंच दर्शन’ जवना में यात्रा-कथा बा, सन् 2002 में छपल रहल।\nजइसन कि पहिलहूँ कहल बा, यात्रो साहित्य संस्मरणे में आवेला। एकर कारण हमरा ई लागेला कि इहो इयादे पर, स्मरणे के आधार पर लिखाला। डायरी लेखनो त ईयादे पर होला। ताजा प्रकाशित भइल डॉ. रामरक्षा मिश्र जी के डायरी नीक जबुन में पढ़ि के ई बाति पोढ़ हो जात बा। भोजपुरी में संस्मरण लेखन के जाने खातिर हमके ‘समकालीन भोजपुरी साहित्य’ के 32 वाँ अंक मिलल जवन यात्रा विशेषांक रहे आ 2014 में छपल रहे। देखि-पढ़ि के अच्छा लागल। ओहमे भोजपुरी के समृद्ध-समृद्ध साहित्यकार लोग के रचना पढ़े के मिलल। ओह अंक आदरणीय डॉ. वेदप्रकाश पाण्डेय जी के ‘राजस्थान में दस दिन’ के अलावे पाण्डेय कपिल जी के ‘आगरा दर्शन’, अंतर्राष्ट्रीय दीदी सरिता बुधु जी के ‘हमार बिहार यात्रा: चंपारण के पुकार’, प्रो. रामदेव शुक्ल जी के ‘धरती आ किसान के मन एक्के बा इहाँ से उहाँ ले’, श्री बलराम पाण्डेय जी के ‘मारीशस: सिन्धु में बिन्दु’, आदरणीय भगवती प्रसाद द्विवेदी जी के ‘गया: आत्मा के मुकुती के धार्मिक पड़ाव’, डॉ. रविकेश मिश्र जी के ‘सातों बहिनियन के देश’, परिचय दास जी के ‘भाषा के जीभ से चखत’, सत्यदेव त्रिपाठी जी के ‘किन्नौर प्रांतर में छह दिन’, चंद्रदेव यादव जी के ‘जहाँ पाँव रूके वहीं पड़ाव’ आ डॉ. प्रेमशीला शुक्ल जी के ‘समुन्दर जी, समुन्दर’ यात्रा-संस्मरण के अलावे अनिल ओझा नीरद जी के ‘पुरुरवा के यात्रा कथा’, अनिरुद्ध त्रिपाठी ‘अशेष’ के ‘शहीदन के महातीर्थ में सात दिन’ आ सुरेश्वर त्रिपाठी जी के ‘देवरिया ताल के रोमांचक यात्रा’ छपल बा। 6\nएतना छानबीन के बाद एतने पवला पर मन तनी दुखी भइल काहें कि एहू सब में ढेर स्वतंत्रे संस्मरण रहे, किताब के रूप में कम। एही में ईयाद पड़ल कि ‘समकालीन भोजपुरी साहित्य’ के अठरहवाँ अंक में विवेकी राय जी के लिखल ‘का हो गइल गाँव के’ छपल रहे। कबो एही के प्रेरणा से हमहूँ लिखले रहनी ‘हमार गँउवा बदलि गइल बा’। तऽ ओह संस्मरण में विवेकी राय जी अपना गाँव सोनवारी के ईयाद करत लिखले बानी।\nमन धीरे-धीरे हरिहराए लागल कि गँवे गँवे सहीं, भोजपुरी भाषा में पहिलहूँ संस्मरण लिखात रहल बा, आजहूँ लिखात बा। समय के साथे आजु भोजपुरी के फलक ढेर बढ़ल बा। ई साँच बा कि जेतना फलक बढ़ल बा, ओतना भोजपुरी में कथेत्तर गद्य के बढंती नइखे भइल। नइखे भइल त का, ई बड़ा प्रसन्नता के बात बा कि अब खूब होत बा। हमार संस्मरण ‘एगो त्रिवेनी ईहवों बा’ सन् 2012 में पहिला बेर ‘अँजोरिया’ में आ बाद में ‘भोजपुरी पंचायत’ में छपल रहे। ‘बरम बाबा’ आखर में आ ‘साँस-साँस में बाँस’ ‘भोजपुरी पंचायत’, ‘भोजपुरी संगम’ आ ‘भोजपुरी साहित्य सरिता’ में छपल रहल। अइसहीं भोजपुरी के कालजयी पत्रिका ‘पाती’ के लगभग हर अंक में संस्मरण छपत रहेला। कुछ उदाहरण देखीं – अंक 87 में डॉ. रामदेव शुक्ल जी के ‘ऑक्सफोर्ड युनीवर्सिटी में एक दिन’7यात्रा-संस्मरण बा त अजय कुमार जी के ‘एगो बैंकर के डायरी’ 8 ललित संस्मरण बा। पाती के अंक 90 में श्री आनन्द दुबे जी के लिखल ‘लूटल नीमन ना हऽ’9छपल बा आ अंक 91.92 में तीन तरह के संस्मरण छपल बा। श्री आनन्द दुबे जी के यात्रा-संस्मरण ‘यात्रा आ आस्था’, स्थान-संस्मरण के श्रेणी में श्री गुलरेज शहजाद जी के ‘संत कबीर आ चंपारन’ के सथवे स्मरण के रूप में आदरणीय डॉ. ब्रजभूषण मिश्र जी के ‘पं. गणेश चैबेः भोजपुरी लोक के सौन्दर्यशास्त्री’ छपल बा। स्मरण पर लिखइला के कारन हम एहके संस्मरणे के श्रेणी में राखे के धृष्टता करत बानी। आदरणीया डॉ. सुमन सिंह के ‘पगलो आजी’ पाती के 88 वाँ अंक में छपल रहल। सर्व भाषा ट्रस्ट से प्रकाशित भइल ऊहाँ के ‘हूक-हुँकारी’ किताब में छपल ‘मउगा चाचा’, ‘जादूगरी’, आ मनतोरना फुआ आदि ढेर समृद्ध संस्मरण पाठक लोग के सामने पढ़े खातिर उपलब्ध बा, जवन भोजपुरी संस्मरण विधा के समृद्धि के ओर आस बन्हावत बा। एकरा सथवे श्री जयशंकर प्रसाद द्विवेदी जी के दू गो संस्मरण ‘बुढ़िया माई’ आ ‘अवघड़ अउर एगो रात’ आ एगो यात्रा संस्मरण ‘एगो रोमांचक यात्रा’ भोजपुरी पंचायत में हमके पढे़ के मिलल रहल। एह सब से मन में ई विश्वास हो गइल कि अनगिनत लोग संस्मरण लिखत आ छपत होई।\nभोजपुरी संस्मरण के बात करत में केदारनाथ सिंह जी के संस्मरण ‘हिंदी भुला जानी’ आ गोपेश्वर सिंह जी के लिखल ‘भोजपुरी के पहिलका सोप ओपेरा लोहा सिंह’ जवन हिंदी समय पर प्रकाशित बा, आपन उपसिथति दर्ज करइबे करी। सथवे आदरणीय मार्कण्डेय शारदेय जी के ‘डॉ. श्रीरंजन सूरिदेव’ आ ‘पाण्डेय कपिल’ पर लिखल संस्मरण अपने आप में भावात्मक महत्व के बा।\nभोजपुरी के बात, विचार, व्यवहार, संस्कार, गीत, संगीत से ले के ढेर भोजपुरिया लेखक लोग ढेर कुछ लिखले बा, संस्मरणों में ओकर उपयोग कइले बा, हो सकेला कि भोजपुरियो में संस्मरण लिखले होखे, हमरा पता नइखे, हम नाम नइखीं ले पावत, ओह खातिर क्षमा। बस पहिले मन जे तरे दुखी रहे, अब आह्लादित हो गइल बा कि भोजपुरियो में संस्मरण लेखन सदा से होत रहल बा, होत बा। आगहूँ होत रही। रउरा सब से हमार दसोनोह जोड़ के निहोरा बा कि मन में कवनो बितल व्यक्ति या वस्तु-अथान के ईयाद के भाव आवे, विधा ना समझ में आवे त चुपचाप माई सरस्वती के गोड़ लागीं आ लेखनी उठा के लिखल शुरू क दीं। राउर उ लेखनी असली मौलिक होई आ भोजपुरी साहित्य के संस्मरण के थाती समृद्ध करी।\n‘इग्नू’ प्रपत्र/ इकाई-दू, भोजपुरी भाषा आ लिपि/2.2.3 आधुनिक काल में भोजपुरी के विकास\nभोजपुरी साहित्य के इतिहास/डाॅ. अर्जुन तिवारी/ पृष्ठ 387.388\nउहे/ पृष्ठ 388.390\nउहे/ पृष्ठ 390.391\nपाती/अंक-87/ पृष्ठ 20.24\nपाती/अंक-87/ पृष्ठ 25.28\nपाती/अंक-90/ पृष्ठ 39.40\nसमकालीन भोजपुरी साहित्य/अंक-27\nसमकालीन भोजपुरी साहित्य/अंक-32\nHum BhojpuriaNovember 15, 20211min1540\nHum BhojpuriaNovember 15, 20211min1580\nHum BhojpuriaOctober 22, 20213min2360\nHum BhojpuriaOctober 22, 20211min2310\nलइका के बाबूजी कहनी कि ए समधी जी जवन डेट बा,तवन बटले बा।रउरा ढेर मत सोची… बियाह तय करीं..ले आवs हो कागज पर हल्दी छूआवs”\nलेकिन ई का ?….लइका कइलस बवाल!\nउ का बात बा कि जाड़ा में काफी आराम रहेला…!\nबाऊजी कहलन, ” रे बउचट तू जवन मेहरी के मुँह देख के आराम सोचत बाड़े,तवन सोच-सोच के हमार चानी के सगरो बार पाक गइल। बियाह के एक-डेढ़ साल बाद जाड़ा-गर्मी और बरसात सब एक्के लेखा लागेला रे बबुआ। बात मान जो, अपना मन के बेसी होशियार ना बनल जाला…”\nतबसे लइका अँकवारी में तकिया लेके उंगली पर महीना गिनत सुते लागल…!रात-रात भर सगरी दू जीबी डाटा वीडियो कॉल में जियान होखे लागल।\nलइका मेहरारु के बात मान लिहलस और एगो आध्यात्मिक प्रश्न पूछलस, “ए करेजा हमरा ख़ातिर तू करवा चौथ के बरत रहबू, हम तहरा ख़ातिर का भूखब हो ?”\nमेहरारु कहलस कि कुछ नहीं टाइम से बर्तन धो देना वही मेरे लिये सबसे बड़ा व्रत है।”\nखैर, इहे कुल बतियावत सितंबर आ गइल। अब लइका के दू जीबी डाटा रात के बदले दुपहरिया में ख़तम होखे लागल…!\nपता चलल कि होखे वाली मेहरारु के बड़का बाबा के देहान्त हो गइल.. अब का होइ हो शशांक, तब बियाह ना होई…?\nमेहरारु फेर समझदारी देखवलस, “जैसे छह महीने बर्दास्त किया…छह महीने और सही.. खूबसूरत चीजें थोड़ी मेहनत के बाद मिलें तो और प्रसन्नता होती है, लेट्स एंज्वाय दिस टाइम! ”\nआही हो दादा ! अब का एंज्वाय करीं हो…\nओने मेहरारु आजुओ वीडियो कॉल पर बतियाके दिलासा देतिया.. ” आएंगे अच्छे दिन, जरूर आएंगे…!\nलेकिन लइका का करो ? घर में जस-जस पायल और चूड़ी के छन-छन आवाज सूनाता, तस-तस ओकरा करेजा के नस में छन-छन करत बा…!\nमेहरारु कहत बिया कि इससे तो अच्छा था कि मैं भी पाजीटिव हो जाती…\n“काहो इंजीनियर साहेब, कहत रहनी न कि बड़-जेठ के बात मानल जाला..अब ना जइबा गोवा..ना मनइबा हनीमून.. ?\nलइका का करो… उदास बा.. और मने मन कहता.\nHum BhojpuriaOctober 22, 20216min1990\nडा. स्वर्ण लता\nभोजपुरी बालगीत विविधता से भरल बा बाकिर भोजपुरी साहित्य के इतिहास में एह विषय पर चरचा खोजलो पर ना मिलेला। लोक साहित्य में बालगीत एकल गीत आ समूह गीत दुनो रूप में मिलेला। मुख्य रूप से बालगीत मनोरंजन के साधन हऽ। भोजपुरी बालगीत में खेल खेलवना, खेलवनिया पर गीत प्रचुर मात्रा में पावल जाला। चौधरी कन्हैया प्रसाद सिंह भोजपुरी बाल गीतन के आठ भाग में बॅटले बानी ओकरा में खेलावे के गीत-खेलवना एगो प्रमुख भाग बा। खेल गीत खेलत खा बालक/बालिका/ किशोर/ किशोरी के द्वारा गावल जाला बाकिर खेलवना फुसलवना, अझुरवना गीत परिवार के बड़-बुजूर्ग सदस्य आ नजदीकी रिश्तेदार द्वारा गावल जाला। खेल गीत बालक बालिका, किशोरी/किशोर, के होला तब खेलवना, फुसलवाना, बझवना, अझुरवना गीत बालक, बालिका, किशोर, किशोरी खातिर होला। मतलब कि बालक के पारिवारिक बड़-बुजूर्ग आ रिश्तेदार द्वारा जवना गीतियन के सस्वर लय-ताल मे, कोमल से कोमल आ सुमघुर आवाज में गावल जाला ओही पारंपरिक गीतियन के खोज के, अध्ययन करि के एहिजा राखल गइल बा। पारंपरिक बाल गीत प्राकृतिक नदी के धारा अस होले जवन कवनो घेरा के ना माने आ एक कियारी से दोसर तीसर कियारी में, एक ताल तलइया से दोसर-तीसर ताल तिलइया में मांकत रहेले स। एह गीतियन के गावत, खेलावत, फुसुलावत, अझुरावत, बझावत बडो़-बुजूर्ग के व्यायाम हो जाला। एह भाग के गीतियन के सुने खातिर लइका-लइकी बड़ बुजूर्ग के घेरले रहेलन सं। एह से बूढ़ो-बूढी के मनसायन रहेला, घर में शांति रहेला। पढ़े आ सीखे खातिर बइठे के आदत लइकन/लइकिन में स्वाभाविक रूप से पनपेला। बड़-बुजूर्ग के छोट-मोट टहल-टिकोरो हो जाला। बड़-बुजूर्ग के आ रिश्तेदार के अनुभव/ज्ञान के लाभ अगिला पीढी में स्थानातंरित होत रहेला। एह गीतियन से जवन अनुभव/सीख मिलेला उ भावी जिनगी में काम के साबित होला। बालक/बालिका के ज्ञान क्षितिज के विस्तार बिना अतिरिक्त मेहनत, समय के स्वाभविक रूप से हो जाला। जवन भावी जिंदगी के सफर में आइल समस्यन के हल करे में मददगार साबित होला। ओह में से कुछ बाल गीतन के नीचे देल जा रहल बा।\nएह गीत के चोट लगला पर रोवत लइका चुप करावे खातिर गावल जाला। भोजपुरी क्षेत्र में लोग भूत-प्रेत डायन ओझा पर विश्वास करेलन। हालाकि ई आदमी युगीन लोक आस्था ह बाकिर एह वैज्ञानिक उपलब्धियनो के युग में नेस्त-नाबुत नइखे भइल। कहल जाला कि गोतिया आ दाल गलावे कि चीज ह। पितिआइन सामने से ना छिप के वार कइले बाड़ी। उन्हुंकरे मंतर मरला से चोट लागल बा। जे दोसरा के राह में कांटा बोवेला ओकरो राह कंटकित हो जाला। ए बाबू तू चूप हो जा। रोवला से कुछ ना होई। तू देख लिहs तहार पितिआइन खुद एक दिन चोटिल हो जइहें। छू कहत मतारी चोटिल जगह पर मुंह से फूंक मार देली। यानि विश्वास धरावेला कि ऊ डायन हई तऽ हमहूं ओझाई के मंतर जानिला। झार देनी, उन्हूंकर मंतर खा गइनी।\nबहुत महीनी से बालमन में सीख भरल गइल बा कि दोसरा के बेमतलब ना तंग करे के चाहीं ना तऽ दुख देबहूँ वाला के एक ना एक दिन दुखित होखे के पड़ेला। दुख में विचलित ना होखे के चाहीं। महात्मा बुद्व कहले बाड़न कि संसार में दुख बा तऽ दुख दूरो करे के साधन बा। दुख देवेवाला बा तऽ दुख दूरो करे वाला बा।\nबिलइया चाटे पतवा,\nएह गीत में सीख भरल बा कि केहू गलत काम कतनो सुरक्षित जगह पर छिप के करी ऊ सजाय से बांच ना सके। आदमी सामाजिक प्राणी हऽ ओकरा दोसरा के हक ना हथवसे के चाहीं। समरस समाज के निर्माण बदे आगे चलके बालक/ बालिका काम करे, इहे कामना गीतकार के मन में होई-गीत के रचना करत खा।\nकवनो रोवत लइकी के समझावल गइल बा एह गीत में कि चोट लागल बा तऽ ठीक हो जाई। साथ साथ धमकावल जात बा कि चुप हो जा ना तऽ रोवले चाहत बाडू तब दूर देश में माथा पर थोड़ा सा सामान देके बियाह करिके भेज देब जहंवा से आ ना सकबू आ जिंदगी भर बइठ के रोवत रहबू। बालमन में सीख भरल गइल बा एह गीत में कि रोवत रहे से समस्या के हल ना होई आ समय बर्बाद होई यानि समय बेसकीमती होला ओकरा के बर्बाद ना करे के चाहीं।\nदूध पिआवत खा लइका / लइकी छेरिआ जालिस। दूध पीअल ना चाहेलीस तब उपरांकित गीत गा गा के गीत में फुसला-फुसला के लइका / लइकी के दूध पियावल जाला। दूध पिआवे वाला जानत बा कि पीआवत खा जोर जबरदस्ती ना करे के चाहीं नाही तऽ पाचन क्रिया गड़बड़ा जाई। एही से अपना गीत में अझुरा के दूध पिआवे ला। बालक / बालिका के सुंदर शरीर के कामना मतारी-बाप के, भाई-बहिन के मन में रहेला।\nछोट लइका / लइकी के खेलवनिया दूनो हाथ से उछाल उछाल लोकि-लोकि के गावेला। ऊ चाहेला कि अइसन बेला में बालक / बालिका के मन बाझ के बहल जाय। बालक/बालिका के हंसला पर खेलवनिया के आनंद के शब्दन मे व्यक्त ना कइल जा सके। ऊ हनुमान अस बलिष्ट शरीर के ध्यान दिला के ओकरा के शक्तिमान बनावे के कामना करेला।\nए बबुआ। तू कथी के?\nए बाबू तोहार बाबा कइसन?\nइहे गीत जब माई आ चाची गावेली तब फुआ के जगह पर चाची आ माई के जगहो पर फुआ गावेली। छने छने छेरिआत लइका के कांहा पर पार के फुआ खेलावेली आ गा गा के बझावे के प्रयास करेली। एह गीत मे कुल खानदान के मान मर्यादा के ओर ध्यान लगावल जाला। एकरा प्रति हमेशा चौकस चेतना बालमन, अचेतन, में भरल जाला। बाबा घर के सर्वोच्च स्थान पर होले। जीवनानुभव से पाकल। सर्वशक्तिमान घर-परिवार के मालिक एही से उन्हूंका के राजा कहल गइल बा। अइसने राजा के पत्नी रानी बन के पूजन जाली। संपूर्ण व्यवस्था के कर्ता पिता परिवार में जिलाधीश के हैसियत वाला होला। जेकर भाई कलक्टर होई ओकर बहिन सान से अकड़ के मेम अस चलबे करी। बबुआ के फुआ माई के ननद भइली, ननद भउजाई में हंसी-मजाक बराबर से चलत आइल बा। इहां पर गीत में हास्य में पुट देल गइल बा। एही के तहत बबुआ के माई के घर घर घुमत बिलाई कहल गइल बा। एक तरह से गीत में बेमतलब ना घूमे के हिदायत दिहल गइल बा। जवन जीवन में सीख के अनमोल भीख दे रहल बा।\nबबुआ/बबुनी के तेल लगा के आंख मुंह पोछत गीत के गा-गा के बझावल जाला। एह गीत में कहल गइल बा कि काम निकाले खातिर ठकुरसुहाती बोलल अनुचित ना हऽ। तेल लगावे वाला/वाली के बबुआ/बबुनी के गीत में अझुरा के स्थिर राखलो मकसद रहेला ताकि आंख-कान खोदाय मत।\nपाएंट ला कि टोपी ला ?\nपेन्हा दिहें बाला\nराम आ कृष्णा के माई अपना शाही सामर्थ के बल पर अपना पूत के सोना के पलना पर झुलावत होइहें बाकिर भोजपुरिया खेलवनिया के पांवे पलना बनि गइल बा। एही पांव पलना पर जीवन के शास्वत संगीत गा के अपना पूत के मन-प्राण में जीवन के सार तत्व बइठावत बाड़ी। एह गीत में ई बतावल गइल बा कि आदमी के विवेक हर दम जागल रहे के चाहीं। उड़िआत पतई के पाछा-पाछा धावल आ दोसरा के जूठ पतल चाटल नीच कर्म हऽ। जातो जाला आ भातो ना भेंटाय। नया भीत गिरेले, पुराना भीत उठेले में महात्मा कबीर के उल्टवांसी के शिल्प शैली में जीवन के अनिवार्य परिवर्तन के बात बतलावल गइल बा यानि परिवर्तन प्रकृति के शास्वत नियम हऽ जवना के देख के घबड़ाए के ना चाहीं। नया-पुरान आ पुरान-नया होत रहेला। एकरा के रोकल संभव नइखे। आदमी के अमर करे के प्रयास युग-युग से होत आ रहल बा आजो हो रहल बा। अविष्कार सतत चलत रहेवाली प्रक्रिया हऽ, चलत रही एहू में दू राय नइखे। आदमी अमरत्व प्राप्त करे लागी तब जल-जमीन-हवा के समस्या कइसे हल होई? एकर कल्पनो अबहीं ना कइल जा सके। सुख दुख में समभाव से रहल ज्ञानी आदमी के काम हऽ।\nएह गीत में अंग्रजी राज के गंध बा। कहल जात बा कि दानापुर चलल जाय तब सवाल उठत बा कि उहंवा जाके का मिली? जवाब जन्मत बा कि उहां चल के सैनिक बनल जाई। देस में कवनो राजा महराजा रह नइखन गइल। भर्ती हो रहल बा। उहंवा भर्ती हो गइला पर सभ दुख दलिदर भाग जाई। बाकिर सुनेवाला, प्रतिरोध करत कहत बा कि ना ना। ई अनुचित होई। जे लोक भर्ती होके अंग्रजी सेवा में बा। ऊ धर्म के विरोध काम कइला के चलते समाज से बहिस्कृत कर दीहल गइल बा। स्वधर्में मरन…….के याद करावल गइल बा-एह गीत में। बहाल लोग के ना धर्म रह गइल बा ना जात। ऊ लोग जात धर्म के बंधन से अलग बा।\nखाना, खाए में कवनो बालक नाकुर-नुकुर करे लागेला, मुँह के पास कवर ले गइला पर रोए लागेला, मुंह हटा-हटा लेला तब खिआवे वाला आदमी लइका के घर के बाहर भा छत पर ले जाके चंदा के देखा-देखा के उपरांकित गीत गा गा के कवरे कवर खाना खिआ देला। ए गीत में नजदीकी रिश्तेदार के संपन्न के बखान आ बालक के सुख-चैन के कामना भरल बा। खात खा मन चंचल ना रहे के चाहीं। शांति के साथ खाना खइले पर नीक से देहे लागेला, ई खिआवे वाला के मन में बा। एही से ऊ बहला, फुसला, खेला-खेला के खाना खिला रहल बा कवनो तरह के जोर जबरदस्ती नइखे करत। एह में सुख समृद्वि के कामना भरल बा।\nचुप्प रहs चुप्प रहs बालबचना\nसांझी खानी देख लीहs भर अंगना\nदिनो दिन होखस बीस, बबुआ जीअस लाख बरीस।\nएह गीत में मइया बाप के जगह पर मउसी, मउसा, आजी-बाबा, चाचा चाची फुआ-फुफा लगा के गावल जाला। आकास में उड़त चिरई आ झुला झुलत किशोरियन के देख के झूले खातिर लइका जिद करेला। बाप मतारी कवनो कारण बस लइका के मांग पूरा ना कर पावे तब दोसर केहू नजदीकी रिश्तेदार एक हाथ लइका के दूनो गोड़ आ एक हाथ से ओकर दूनो बांह धरि के झुलावत आ गावत रहेला। एह गीत के द्वारा हमरा समुझ से लइका के अवचेतन में ई भाव भरल गइल बा कि अपना नजदीकी से नजदीकी आदमी के मददगार ना बनलो पर समाज के केहू ना केहू आगे आके मदद कर सकेला एह से खाली अपना नजदीकी रिश्तेदार के अलावे दोसरो केहू के गैर ना समझे के चाहीं।\nअपने खाली कठवतिया में बबुआ के देली उलदिया मे।।\nबबुआ के मामा अइले, घोड़ा पर कि हाथी पर?\nकुकर भुकत आवेला, बानर नाचत आवेला।\nकुकुर भूंकत आवेला\nआदमी देखो भा आपन आंख मुंदी लेवो बाकिर वातावरण के प्रभाव से ऊ बाच ना सके। हवा-पानी हमेशा आपन प्रभाव सीधे भा घुमा के डालत रहेला। घर में द्वेष पैदा करिके सोना के कटोरा केहू ले भागल। भोजन करे-करावे बदे बाच गइल काठ के उलदी। आदमी के खून में बइठल सोना के कटोरा के संस्कार अबहीं भुलाइल नइखे। लइका के रूसले एक मात्र अस्त्र होला, जवना के प्रयोग बालगीतन में जगहे-जगह पावल जाला। चहबचा के जगह पइसा जोगा के राखे बदे माटी के कुरूई बांच गइल बा। गरदन में गुलामी के फंदा डालके दरबार कइला के बादो पेट नइखे भरत। घर-आंगन में बालक के अकसरूआ छोड़ि के भंवरा-भंवरा धाके मतारी के सामने चिचोर खने के मजबूरी सर पर सवार बा। घर के तंगेहाली से लइका ममहर जाके नीमन खाए लाएक धान ले आवत बा। एह बात में सहयोग के स्नेहिल भावना के पावल जाता। साथे-साथ भोजपुरिया संस्कृति के सुगंध भरल बा कि विवाहोपरांतो भाई अपना बहिन के भुला-त्यागि ना देवेला आ मौका पर मदद करे में आना-कानी ना करे। धरती पर उपलब्ध जानवरन में सनातनी आदमी खातिर गाय सबसे पावन-पवित्र जानवर होले। ओकरो में सोरही। जवना के पोंछ के बाल के चंवर बनेला। गाइ के स्थान उंच पीढा पावेला। बाकिर ई प्रजाती दूर हिमालय क्षेत्र में पावल जाले, भोजपुरी क्षेत्र में ना। इहां सोरही के अर्थ सोरह नीमन गुण लक्षण वाणी समझल जाए के चाहीं। चुड़ा-दूध खा के यानि सहयोग पा के, मंजिल के दूरी बता के जीवन या़त्रा के प्रति प्रोत्साहन देल गइल बा। मिथिला क्षेत्र के गीत रहित तब चूड़ा-दूध के बदला मे चूड़ा-दही रहित। ई गीत मोतिहारी (बेतिया) तरफ के हऽ ना तऽ चुड़ा-दूध के बदला दूध-भात गावल जाइत। ऊ इलाका मीथिला से सटल क्षेत्र हऽ ऐ्ही से भात ना चूड़ा रखल गइल बा। बालपन में लइकन में कल्पना के बहुलता रहेला। धीरे धीरे वास्तविकता से परिचित करावेले सुझाव मनौवैज्ञानिक सच्चाई द्वारा उपरांकित दूनो गीतियन में मनो वैज्ञानिक भाव के उतारल गइल बा। मनौवैज्ञानिक कसउटी पर कसाला पर दूनो गीत खरा बाड़ीस।